url: =Mite Nuntakna Kilamdangsak Thei Teh ~ Hau Za Cin :: ZOMI DAILY\nposted on 7 March 2016 at 7:00 am Lomkholna: Article, Hauzacin\nLeitung kikhek manlang mahmah sungah nang zong mite nuntakna a hoih lamin a kilamdangsak thei na hi hi. Thusiam leh thumu, thungaihsun te in nang zong mite nuntakna a kilamdangsak dingin hong mu uh hi. A hoih lama mite nuntakna na hei theih leh na nuntak sung a manpha mahmah nuntakna a neipa na hi cihna hi. Tua banga nuntakna thak, nuntakna cingtaak, a kilawm nuntakna a piangsak dingin nang khangno ngaihsutna ciim leitung leh na kiim na kianga mite in kisam hi. Tua pen tuhun leitung paizia hita ahi hi.\nNuntakna ahoih lamin na hei theih leh tua in leitung nek leh taak zonna, khat leh khat kikholhna, kizopna, kilawmtatna, kimeltheihna, a hoihzaw sem septheihna, a manphazaw sem nuntakzia ding gelna a piangsak ding ahi hi. Tua banga mite nuntakna a hoih lama a hei thei, a kilamdangsak thei mite kumpite, mihaute, kipawlnate, etc in a deih leh a lunggulh van manpha (assets) ahi hi. Ngaihsutna lui sungah mite nuntakzia tawh kituaka nuntak theih ding kisinna tamzaw a, kumpi sungah, kipawlna sungah, nek leh taak zonna sungah – – tua bang hunte in mual hong khupsan ding hita hi. Tua bang hunlai in a omsa a hoih a hoihlo cih hilo in a omsa sungah nang zong na kitat theih, na kihel theih, adaptable kisam hi.\nBangci in mite in nuntakna a kilamdangsak thei ding ngaihsutna nei thei ding uh hiam? Bangci in van khat a manphatna khangsak thei ding uh hiam? A manpha khat ah a manpha sem bangci piangsak thei ding uh hiam?\nA tunga dotna te dawng dingin kithawikholh kisam hi. A nuaia bangin kithawikholh theih hi.\n1. Mite in bang ngaihsutna nei a, bangci hei ding ka hiam cih ngaihsut ding hi. A hoihlo ngaihsutna a nei, angsung theihna bek a neite, sum leh pai bek a lunglutcipte, itna leh khualna neilo a nasep hanciamna te tel sitset kisam hi. Mite bangci it leng tua mipa minu in bangzah itna midang tungah piasawn thei ding hiam cih khawng ngaihsut sitset ding ahi hi. A kisam khat huh leng, a sia khat puah leng, a kicingzolo khat behlap leng…..\n2. Mite lunglut theih dingin vai khat peuhpeuh neih theih ding kisam ta hi. Sangnaupang ten a theih olzawkna dingin a lim tawh kilak tawntung hi. Tua bang mah in mite in a muh theih dingin gamtat tawh maw, a mitkha tawh a bawl theih ding gentehna pha tawh lak thei ding hi hang. Tua dingin mite kisap theih cian mahmah kisam hi.\n3. Nahoih sep ding bek na ngaihsut ciang na sep taktak ma in a hoihzaw ngaihsutna khat hong piang hamtang ding hi. Tua a hoihzaw ngaihsutna mah ahi amanpha zaw ngaihsutna hong piangsak leuleu ding. Tuate puahtoto in. A hoihzawsem ngaihsutna hong piang den dingin pilvang takin ngaihsun in mawk sep buatbuat kei in.\n4. Na ngaihsutna a hoih khat a picing takpi thei ding hiam cih na telna dingin na lawm leh gual kiangah kuppih in, a kisam bangin amau ngaihsutna zong saangsiam in. Na ngaihsut khak hetloh ngaihsutna hoih zong naupang bel kiang pan nangawn hong pai thei hi.\n5. Ngaihsutna ciim, ngaihsut siam i cihte in hihbangin na hih tawntung uh hi:\na). A ngaihsutna uh ngaihsutna thak omthei lai ding hiam ciin khuadak uh hi.\nb). Dotna a hoih nono dong den uh hi.\nc). A omsa a kizangsa te hoihtakpi mah hiam, puahphat kisam hiam ciin simkan, simdot uh hi.\nd). Ngaihsutna thak a om ciang sin pahpah uh hi.\ne). A hun leh mun a om nak leh ngaihsutna thak a piang thei diam ciin kisin pah uh hi.\nf). Ngaihsutna hoihzaw hong pian theihna dingin a hoihzaw a hilh thei dingte kiangah dong den uh hi.\ng). Haksatna khat peuh a om ciang ngaihsutna hoihzaw a piangsak ding hiam ciin mawk phut lo uh hi.\nh). Ngaihsutna khat peuhpeuh a nung a mai pan en, muhdan tuamtuamte tawh tawikhai siam uh hi.\nHih ngaihsutna ciim leh hoihte tuhun pan mailam hun khempeuh ah a kizang dingte hi a, zanni hun kila kik theiloin, mailam hun ding kingaihsun khol, a hoihzaw sem dingin kigel khol thei hi. A hoihzaw sem dinga ngaihsutna neih theih pen khantohna leh mainawtna, kalsuanna thak ah lawhcinna ding ahi hi.\nPrevious: Dahpihna thupuak ~ Tg. Go Dim Thang\nNext: Tang Ka Lungtup ~ Cin Lian Khai


timestamp: atn

url: =Ka muhpak US Gamthu pawlkhat – 54 :: ZOMI DAILY\nposted on 19 November 2015 at 8:00 am Lomkholna: Article, Awnzapau, Theihhuai\nPasian Thupha Taktak\nKawlgam sung zong hi lo a mi gam mi lei ah, Kawl kumpi in pension hong piak zawh ciangin nasep ka ngah theih mawk pen, ka ngah tungg lai in a hi ding mah hi ka cihnop phial hangin, a sawt semsemteh ka ngaihsun kik phapha a, hih bang a nasep nuam nasep ol ka ngah kik theih pen kei pilna kei siamna hang bek hi lo, Pasian hong panpihna hang vive bekmah hi khong tah aa ..ci in, Pasian phat lo in ka om thei kei hi. Khanghamsa gamdang mi, gammi suak nai lo nasep hoih nasep ol a ngah thei kha zong, kei bek mah hi pah in ka ki-um a, kei leh kei ka ki-angtangsak mahmah hi.\nNasep hongpiak ciangin nasep kipattheih pah om nai lo a, nasep siamna dingin nasepna tawh kisai langlut (training) na a tuamtuam hong kahsak phot phitphet hi. Hong laakthak 4 khawng ka pha uh a, ka lawmte mikang nungakno nih leh kum 40 a pha ding nupi khat tawh ka hi uhhi. Ahi zongin ka training kahna sung ah, ko a thak pawl bek ka hi kei uhhi.\nKum nihta teh ‘refresher course’ paisak kik pahpah uh a, tua a kah kikte tawh kigawmin 20 val bang ka pha uhhi. Kei a khangham pen mah ka hih banah minam dang kei bekmah leh mivom nih khawng bek ka hi uh a, tua lo teng mikang vive leh Mexican/Hispanic khat leh nih ahi uhhi. Nasep gim omlo ahih manin mikangte in nai tha a tam loh hangin tu a kei nasep za DSP (Direct Support Professional) pen na sem nuam bilbel pen uh ahihi. A pau zong tel tumtum lopi mah in training ka kah pah hi.\nLaivuanna hong bawl ciangin ongmat 80% ta hi a, true or false dan ‘multiple choice’ vive a dawn ding ahih manin, hong hilh lai in a pau ka tel meelmeel kei hangin, lai vuan taktak ciangin a lai tawh hong kigelh ka sim ciangin kitel mahmah leuleu a, ongmat vive ki-ngah veve hi. Kha khat sungin Certificate (4) ka ngah a, a tuate ngah kei leng a kisem thei lo ding hi leuleu hi. Internet On line ah kha 6 sung laisim ding leh laivuan zong omsak lailai hi.\nA pau uh zong tel tum melmel lo ka cih ciangin a maan taktak mah a gen ka hihi. Amau kiang taktak ah ih kihel ciangin, ei aa’ding peuhmah hong ngaihsut sak lo in, a mau pau ngeina in pau lel uhhi. Ciamnuih khat peuh tawh hong zop bang ciang in bangteng gen hiam cih kithei lo semsem aa, ka gei ka pam ate a nuih hangin ei kinui thei khollo hi. Kawlgam hong pai mikangte pen amau hong pau ciangin ei tel theih ding a deih manin, a aw leh a kammal lo ngiatngiat aa hong gen pen a tel mahmah ih kisak deep hangin, a phual taktak ah tua bangin hong pau lo uhhi. Accent kici awkaih awsuah tuamtuam zong a mun a mual tawh kizui in tampi tak na nei lai uhhi.\nKa nasepna pen thatang tawh nasepna hi lo a, a thu a la tawh ki-ukna sung ahihi. Ka micin ka mi kepte uh pen thum pha a, inn khat sungah kikoih hi. Khan khat ah khatta omsak hi. Anneek tuidawn kicingtakin pia hi. Khatpa lo buang in setzungah nasep ngah uh hi. Mikangte nih leh native American kici Red Indiante khat ahihi.\nNative American pa pen mi kicing taaklo dan a kiseh ahih hangin, zan 12:00 Mid-night pan zingsang nai 8:00AM dong kep ding cinh dingin kiseh a, tua lo hun khempeuh ama thu vive a gamtang ahihi. Lamsiauh lam pai (walking) uuk bilbel ahih manin khe tawh lam pai den hi. Nipi ni kikhop bang hahkat mahmah zaw lai a, a tavuan nei a kem (guardian)te’n hong pi tangtang hi.\nMi ban lo veve ahih manin mawtaw bang akihawlsak ding bang hi lo hi. Amah pen an nene mawk in a omna peuh a lusu in naksia mahmah lai hi. Black & White tawh lim kisuaite naupang neu mawl mah bangin meel tuamtuam suaihna laikung (color pencil) tawh zemzem hi.\nKhatpa pen a lungsim mawk bek zong sangin a cidam lohna buai huai zaw hi. Khat veivei siikkeu zong tawi thei lo hi. Lam zong pai thei lo hi. A hoih hun ciangin lampai sunsun leh nawh pai mahmah a, a thatang zong hat mahmah hi. Ahi zongin eipau in gonggaw peuh ci pong ve hang in, mikang pau in ‘seizure’ ngah thei ahih manin tua sung teng ei kep theih luat om lo aa et khong bekmah hi zaw hi.\nKei tawh kithuah ding a, hong vaipuak piakpa pen a kum 21 pha hi. Hai dia lah theihloh nei lo, pil dia lah vanglak cihte pawl hi. Naupang kum 6 apha pante lungsim dan a vom mahmah khat ahihi. A ut a deih tam in hong ngen thithe hi. Pau khauh tawh kitaii ngam lo in zol bawl kawmin a thu a la tawh gen gen kul hi. Ahi zongin a sawt teh ki-ngah kei! No!.. ci biikkbeek leng hong mang mahmah leuleu hi. A thu gen kampaute zong aw khum in thusiam (sweet & polite) mahmah hi. Ko a kem tu tadih in 4 ka pha uh a, 24 hr kitatsat lo in a cing ka hi uhhi.\nHih thu tawh kisai pen kei nasepna inn khat tawh kisai kong pulaakna bek hi a, hih bang dan a mi cidam lote leh puteek piteek kepna mun pen khua khatah mun tampi ah om a hih manin khat leh khat, ih kep ami a kibat loh mah bangin, nasep dan zong kibang khin lo hi. Nursing home dan pen tam mahmah aa, mihau mahmahte kikepna piteek puteekte omna leh a zawng mahmah kumpite sum tawh kikepnate cih bangin a tuamtuam in om euau lai hi.\nPrevious: 2015 Kiteelna ZCD’ Gualzawhna leh USDP’ Guallelhna Kaalthu\nNext: Paris Attack Laitak ala sakuh


url: =ZOGAM.COM - Nungzuisuahna\n“Kei kiangah a hong pai mite peuhmah in a nu leh a pa, a zi leh a ta, a sanggam numeite leh a sanggam pasalte, leh ama pumpi mahmah a nial ngam kei leh keima nungzui suak theilo ding hi. Ama singlamteh mah puatawmin ka nung hong zuilote, keima nungzui hi theilo hi.” (Luke 14:26-27).\nHippolytus, Rome Khua bishop in AD 215 in Apostolic Tradition cih agelhna ah tua hun lai-in Jesu Khris nungzui taktak hi dingin hun khen li om ci hi. Banghangin tua bangin khen hiam i cih leh tua hun lai-in bawlsiatna hatlua ahih manin Khris nungzui dinga thupukna bawlte'n Ama min tawh si ngam ding lungsim nei uh hi. Hun khen lite hih bang hi:\nlThe Seeker period: Jesu Khris tawh kisai lunglutna nei-in Ama thu mite kiangah dong.\nlThe Hearer period: Jesu Khris thu a kicingin mite tung panin sin leh zak hun.\nlThe Kneeler period: Jesu Khris gumpa leh Topa in saang a, baptisma ading kisakkholh hun.\nlThe Faithful period: Baptisma ngah zawh ciangin nungzui muanhuai suah hun.\nTuhun ciangin Khristian masate hun khen bangin kikhen khawllo hi. Ahi zongin amau tung panin nungzuisuahna tawh kisai i theih ding kisam mahmah thu pawlkhat om hi. Robert E. Webber in a gelh Journey to Jesus cih laibu sungah AD 215 hun lai leh tu kum zalom 21 hun nungzuisuahna a kibat theihna ding hih bangin gelh hi:\nlSeeker Period (Khris zon hun) – unchurched (kikhopna biakna neilo a om hun, ahih hangin lungsim sungah Khris kisapna thei a lunggulhna neih hun)\nlHearer Period (Khris thu zak hun) – new believer (Jesu Khris sungah nuntakna nei hun)\nlKneeler Period (Khris biak hun) – maturing believer (Khris sungah khantoh hun)\nlFaithful Period (Khris ading muanhuai hun) – incorporating among the faithful (Khris adingin nuntakna tawh muanhuai takin nuntak hun)\nDietrich Bonheoffer in, “Khris in ka nung hong zui in a cih ciangin, a nung zuih ding leh si dinga sapna hi,” ci hi. Khristian i hih manin nungzui kihipah lo a, nungzui khempeuh Khristian a hilo omlo hi. Greek pau ah “nungzui” cih kammal nam nih in om a, manthano 25 vei Thuciam Thak ah kizang hi. Mathetes ahih leh 264 vei Gospel bu lite leh Sawltakte Tangthu ah om hi. Greek mite ngaihsutna ah nungzui cih pen sia khat nuai a sinna nei, khutsiam sinna ah siapa sepzia bawlzia en a, ama khutnuaiah sin, ahih kei leh sum leh pai meetbawlna ah a siapa bawlzia en a kisin cihna hi. Lai Siangtho sungah, Moses nungzuite (John 9:28), Pharisaite nungzuite (Marka 2:18) cih bang a om hangin, Jesu nungzuite a tuam vilvel in Ama thugen zui bek hi loin Amah mah zui ngiat uh hi.\nJesu in a nungzui dingte sam a, Ama thugen zui ding bekin hilh lo a, Amah tawh kikhawl ding, nasem khawm ding, gimna thuak khawm dingin sam hi. Jesu hun lai-in a nungzui nuamte in amau deih Rabbi kiangah, “Kong zui thei ding hiam, na nuaiah ka sin thei ding hiam?” ci-in ngen uh hi. Ahi zongin Jesu in amah a zui dingte sam hi (Mathai 4:19). Jesu in a sap mite Amah a zui dingin a sap ahi hi. Zui ding nei mite ahi uh hi. Jesu in a sapte' kiangah na khempeuh nuam dingin buaina khat zong omlo ding ci loin, Amah zui nuamte adingin amau nuntakna nangawn taan lawh ding ahihna, nisim-a singlamteh pua a zui ding ahihna gen hi. Amah nungzuihna a gen ciangin a ut khempeuh hong pai un ci loin “mi khat peuh in kei hong zuih nop leh” cih tawh pan tawntung hi (Luka 14:26-27).\nBuddha a sih ding ciangin a nungzuite in, “Bang ci-in kong phawk ding uh na deih hiam?” ci hi. Aman, “Kei mimal bangmah nong phawk ding uh kisamlo hi. Na phawk ding uh kong thuhilhte na ciamteh un,” ci-in vaikhak hi. Jesu vai tawh kilehngat hi. Banghang hiam cih leh a thugen bek phawk ding ci loin, amahmah phawk ding lim gen hi. Nungzuisuahna i cih ciangin Amah thei ding, Amah it ding, Amah um ding leh Amah tungah kipumpiak ding cihna hi. Khris in Ama nungzui dingin hong sap ciang deihna ngimna nei-in hong sam hi. “Note in kei na hong teel kei uh a, ahi zongin keimah in note ka hong teel a, note va pai-in a kimang tawntung ding gah a gah dingin ka hong seh hi. Tua ahih manin keima min suangin Pa kiangah na nget peuhpeuh uh hong pia ding hi,” (John 15:16).\nHih panin i ngaihsut ding thu nih om hi.\n1. Teel a om: Hong teelpa Jesu hangin ei leh ei thupi i kisakna hiam siam i kisakna nusia in hong teelpa na thanuam takin i sem ding hi. Olympic a kidem dingin teel khiat mite'n amau thanopna ciang bekah kinga loin teeltuam ahihna uh hangin thaneih khempeuh tawh pang uh hi. Ama ut thu tawh hong kihel mawkmawk hi leh tua zah in tha pialo ding uh hi. Teel khiat ahihna uh zahtakna, hampha kisakna tawh kidimin a gam flag uh gamdangte tungah a kisangkhaina dingin hanciam uh hi. Tuhun Khristian nuntakna bang hangin thanem hiam i cih leh teel a i om lam i mangngilh man hi. Nungzui ding khensat ing i cih ciangin hong sampa Pasian lam sangin eima thupukna lam ki-uang genzaw hi. Nang thupukna zong Pasian sapna omloin bangmah hi tuanlo ding hi.\nAhi zongin, Pasian in a tapa Jesu Khris ah nang leh kei hong sam hong teel ahih lam theician leng i pumpi zong a nungta biakpiakna a zat ding i kiphal ding uh hi. Nungzui masate in Pasian sawlna ngah ahih lam uh mangngilh lo uh hi. Sawltak Paul in, “Ahi zongin kote pen, van gina tumlo a zuak mite tawh a kibang ahi, Pasian' thu a gen mawkmawk midangte bang ka hi kei uh a, Pasian in a nasem dingin kote hong sawl ahih manin Khris nasem hihna tawh ama mai-ah lungsim takpi tawh thugente ka hi uh hi,” (II Kor 2:17). “Pasian in hong hehpihna tawh hih nasep hong pia ahih manin ka thanem hetkei uh hi,” (II Kor 4:1). “Sanggamte aw, Pasian in note hong it in ama mi dingin a hong teel khitna thu ka thei uh hi,” (I Thes 1:4). Hong teel leh hong sampa hangin Paul in, “Na pumpi uh, Pasian in a hong piak, note' sungah a teng Kha Siangtho' biakinn ahih lamtak theilo na hi uh hiam? Note' pumpi, nomau' neihsa hilo a, Pasian-a' ahi hi. Note pen Pasian in a hong leisa na hih manun na pumpi uh Pasian' minthan'na dingin na zang un” ci hi (I Kor 6:19-20). Tua banga sapna ngahte, teel tuam leh Jesu sisan tawh lei mite ahih manun gimna tawlna, supna, baina na thuak zo uh hi. Tua hangin sapna ngah mite kilawm kituak nuntakna na nei uh hi (Ephesa 4:1).\n2. Khat guak nungzui omlo: I Lai Siangtho simna John 15:16 i et kik ciangin Khris in eite Amah zui dingin hong sam khawm ahih lam kimu hi. Ama itna kha nuaiah khat leh khat ki-it ding, nuntakna zang khawm dingin hong sapte i hi uh hi. Jesu Khris nungzui i hih ciamtehna lim khat leh khat i ki-itna hi. “Note tungah ka hong piak thak thu in: Note khat leh khat na ki-it ding uh ahi hi. Note ka hong it mah bangin note khat leh khat na ki-it un. Note khat leh khat ki-it le uh cin keima nungzuite na hihna uh mi khempeuh in hong thei ding uh hi,” a ci hi (John 13:34-35). Khristian masate nuntakzia leh ki-itzia Rome mite'n a muh uh ciangin, “En un, amaute bang zahtakin ki-it uh hiam?” na ci uh hi. Tuhun Khristiante i kim leh kiang mite'n bang hong ci tam maw?\nNungzui mi hih ding thubaih hilo hi. A hangin gimna leh thuakna tawh kigawm hi. Jesu in tua gimna thuakna sungah kong ompih ding ci hi. Khat guak a thuakna hi loin Topa tawh thuak khawm dingte i hi uh hi. Jesu min tawh nuntakna pia masa pen Stephen a sih kuanin, “En un! Vantung kihong a, Pasian' taklamah Mihing Tapa a ding ka mu hi,” a ci hi (Sawl 7:56). Bang hangin Jesu tu loin ding hiam? Ama min a sihna thuak masa pen ding suang tawh kideng a muh ciangin vantung tokhom tung panin Stephen dawn dingin a dingto hi. Topa min tawh na thuak ciangin vantung tokhom in zong nang hong phawk hi.\nTopa in Amah nungzui muanhuai hi dingin thupha hong pia hen.


url: =2. Khuatual Lai-a Khuavak - Zomi Adventist Innkuan\nKhuatual Lai-a Khuavak\n AZAI ZAW INN’ HUZAAPNA\nChristian Innkuan in Thuhilhna Lim.—Innkuan in innkuan sunga mimalte bannah na sepding nei lai hi. Christian innkuanin lim tawh thuhilhna hia, nuntakna ie zilding thukhunte alak ding ahi hi. Tuabanga lim tawh lahnain leitung ahoih sak vangl;iatna ahi hi. . . Tuabang inn panin khangnote apaikhiat uh ciangin inn pan-a asin thute mite piasawn uh hi. Innkuan dangte kiangah ahoihzaw nuntakzia thukhunte kihawmsawn a, khuatual ah kisangkhanna piang sak hi.1\nInnkuan mimalte’ awdam, ziadamna-in inn hoih nading huzaap zaipi pia hi. Tuabang innte ngah thupha midangte in mu uha, amaute’ lah lim zil in, Satan’ huzaap nate inn alut lodingin dal ding uh hi. Pasian’ deihna azekna innah vantungmite sungtum pusuak ding hi. Pasian’ hehpihna ie vangliatna in tuabang innte’ gimna panin thamalhna pia ding hi. “Kei” cih mi ahing lo ding in dal den in. Zongsat hoihte lamto hi. Midangte’ ngah hamphatna zahtak sak hi. Itna tawh upna’ nasep leh kha siangthosakna in nuntakna kai dinga, innkuanbup zek ding hi. Innsunga asiangtho huzaapna ahi, unau sanggam thukhun in Pasian’ kammal tungah kilam ciangin, mitampi in phawk siam a, zui siam kim pen uh hi.2\nKikhila Aki-uk sitset Inn’ huzaapna.—Jesu Christ aitangin, lawki mihonte maiah Pasian’ thukham ih zuih pen, innkuan adingin a athuneu hipeuh mahlo hi. Mite in simin atheihtheih anungta laikhakte ahidingin eite hong kingen hi. Hih-in alau huai mawhpuakna hi.3\nInnkuan thu akhil, auk sitset innkuante in pau-na tawh thugennate sangin Christian biakna gen siam zaw hi. Tuabang innkuan in Pasian’ lamlahna azuihna uhah angah gualzawhna lakuh a, atate in zong Ama adingin pawlpi na asem uh hi. Apiakkhiatna uh tawh kituakin anuntakna uh khang dinga, apiak khiat ding uh ngah kik ding uh hi. Nu leh pate in tate kiang panin huhna ngah ding uha, inn pan-a angah uh thuhilhnate midangte pia sawn ding uh hi. Avengte zong huhna angah uh hipah a, tu leh atawntung adingin akiphung vuh uh hi. A innkuan bup un Topa’ na asem uh hia, alahkhiat uh Pasian’ zia-le- tong limte in midangte zong Pasian’ tuu honte tungah athumaan dingin huzaap\nInnthu khil a auk sitset bangkua in leitung maitang ah akilah khia thei Christian biakna ie vangliatna alian pen ahi hi. Thu dangdangte sangin thumaan pia thei zaw hi. Banghanghiam cihleh, hih in mihing’ sungah anungta lawntheih tetci panna ahi hi.5\nInnkuan khat ie biakna pen amaute zia-le-tong in ahuzaapna tungtawn in kisittel siam pen hi. Pasian um ih hihna ih gensiamna sangin tatna-in gin ngaih zaw hi.6\nLeitungah ihbuai-pih ding nasep in . . . ih tate, ih innkuanpihte neih dinga ihhilh “vaang” (parami) muhna hi a, tua in innkuan dangte zong ahuzaap hi. Mite inn sungah ih lut ngeiloh hangin mite apilsuah ih hi hi. Thu gualin geelin aki-uk sitset innkuanin Pasian maiah Ophir kham sangin hoih zaw lai hi.7\nAlamdang Apiangthei Thutein Ei-a.—Nuntakna hunte tom hi. Hih leitung khatvei bek ih nawk ding hi; ih nawk ciangin akicingin nungta ni. Hong kisem sak Na in hauhna,leh siamna, leh za lianpipi hong kallo hi. Migitna, kipiak khiatna lungsim, leh akip ngimna hong ngen bek hi. Meivak in aneu phial zongin atan paisuak leh, meivak tampi atangsak meivak hiding hi. Ih huzaap nate toi mah tase leh, ih siamnate neu in, ih ngah hunphate tawm se taleh, ih kaikhopte cihtham takei leh, innkuan sunga hunpha ngahte thumaan tak-a ih zekkhiatna-in sim tham takei leh, na khempeuh ei adingin apiangthei thu hikhin ding hi. Nuntak nanga Pasian’ hong piak thukhunte adingin ih lungsim leh innte hong hilengh, eite in nun takna apia vangliatna ie tuizawi ih hiding hi. Tuabang inn panin damna tui luang dinga, nunna piang sakin, buan leh leikeugaw panin hoihna leh gah punna piang ding hi.8\nSilngo in anlum sungah akiseel mahbangin Pasian akihta nu leh pate in innkuan huzaapnate midangte tungah luang khia sak ding hi.9\nInnkuan sungah thuman tak-a nasepna in tuabang mah apiang sak dingin innkuan dangte thuhilh hi. Pasian up theihna lungsim in silngo tawh kibang hi. Pawlpi sung ah upna akipulaak ciangin midangte tungah huzaapna nei dinga, mun ci tengah Christian biakna kizel ding hi. Lungsim takpi tawh Christ galkap sepna-in atawntung in huzaap tangzai sak hi. Tua hinapi banghangin missionary kha omlo hiam? Innsungah Pasian muanna akineih loh man ahi hi.10\nHoihtak-a Akizeksiamlo Innkuan’ Huzaap.— Akizeksiamlo innkuan ie huzaapna kithehthang semsem hi. Siatna pung sak hi. Siatna tuihualte kikhawm sak-a, innkuante, khuatualte, leh kumpite huzaap hi.11\nHuzaap neilo in leitungah kinungta theilo hi. Mi tawh kisawhlo-in ei le ei kibuzial theih hilo hi. Maitang puakbek inzong sia leh pha adingin huzaapna nei hi. Alungsim, akampau, agamtat, midang’ tunga alungsim puakte, kiselcip theilo hi. Angsung khuatin anungtate zong, amah leh amah natsia tawh ki-umcih veve hi. Christ’ itna tawh akidimtein migitna, awzolna, ziadamna,, midangte awlmawhna leh mitawh kizopna ah itna, migitna, lungdam theihna leh nopsakna tawh gamta hi. Jesus adingin nungtakna kilang hi. Nisimin Jesu khe phungah thusin ahihna, Ama kiang panin Ama’ khuavak leh kilemna ngah ahihlam kimu hi. “Nangma’ migitna in kei hong lian sak hi” ci in Topa kiangah gen sak hi.12\nAKHAUH CHRISTIAN TETCI\nMissionary Ahoihpente Christian Inn Pan.— Pasian akizahtakna, aki-itna, akibiakna, thumanna in piannihna ahihna, lopthop leh awlmawhlo a innkuan’ na seplohna, nisial nasepnadingin gamdai-a Pasian azong innkuan panin Topa ading missionaryte kipantah hi.1\nInnkuan nasep pen lungsim dik tawh kisem hileh, tua-in akip pen leh ahi sitset in Christ ie na ih septheih nadingin siamna hong pia hi. Theihtelna tawh inn’ na sep ding kisam hi. Anuam hetkei zongin, anungta Christian khatin missionary na asepnaah thumaantakin nisim nasepte semin, maitai takin asinglamteh puain, nasep khat peuhpeuh awlmawh lohin omding hiam?2\nChrist adinga nasep pen inn panin kipan ding hi. Inn kan-a missionary akisap zawkna mun omlo hi.\nMi tampitein inn nasep phual pen zumhuai takin koihdap uh hi. Hih siatna akipuahphat nadingin Pasianin damna leh sepzawhna tha hong piak hun ahi hi.3\nInnkuan panin khangnote asangpen nasep kipia hi. Nu leh pa, unaute itna leh kinna tawh thupha apia ding hi. Hih thu-ah kei-deihna nialin, midangte ading sepna tawh amau mah akimangngilh ding uh ahi hi. U numei khat in anaupa tungah bang huzaap nei thei ding hiam? Amah adik leh anau zong dik sak thei hi. Ama thungetna, migitna, leh itnate in inn-ah na tampi sem thei hi.4\nJesu asang khinte in, hehpihna in amau adingin bang bawlzo hiam, cih inn sungah lak thei hi. “Amah asang mitampite tungah Pasian’ tate hih theihna apia zo hi.” Jesu diktakin aum khin mi khat in innkuan bup ahuzaap thei vangliatna nei hi. Inn kuanpihte’ in zia-le- tong apicin sak nadingin hih thu-in khua-hun hoih sak hi.5\nThu-umlote in Anial Zawhloh Thu.—Hi sitset a aki-uk innkuanin thu-umlote in anial zawhloh, Christian biakna maan hi, ci-a alian thunialna ahi hi. Innkuan sung ah huzaapna khatin nasema, tua-in tate huzaap-in, Abraham’ Pasianin amaute tawh omkhawm ahihna muh sak hi. Um ing, aci Christian innkuante in adik biakna ie zepna ngah uh hileh, thuhoih adingin huzaap lianpi nei ding uh hi. Amantakin “leitung’ khuavak” hiding uh hi.6\nTate in Laisiangtho Thukhunte Zekkhia.—Pilna hoih takin akipia tate-in kizekkhia nuamin, nu leh pa huh nuam uh hi. Amaute’ adik ngaihsutna leh aneih uh Laisiangtho thukhunte apawl alawmte hawmsawn uh hi.7 Ih innte apianding bangun ahong pian ciangin, tate pen thadah in kikhang khia sak loding hi. Mi genthei tampite kimkotna panin, Pasian’ tang-a ihsep dingte awlmawhlo tuanlo ding hi. Pasian’ gaamluah dingte ahihna uhtawh, sepdingte hong semding uh hi. Atheilote adingin innkuan sungpanin khuavak hong tang khia dinga, thumaan saal lamah makaih ding hi. Pasian ading leh Ama’ thumaan adingin avanglian huzaapna kizang khia ding hi.8\nLampi dang tawh akineh thei ngeilo nu leh pate pen atate tungtawnin kipha ding hi.9\nInnkuan Nuamin Vengte Adingin Khuavak.— Eite in amaitai nu leh pa leh Christian atamzaw ih kisam hi. Ei le ei ihinn sungah ih kikhakkhum lua khazel hi. Migitna, pahtawina,\nmaitai-nate tate muhna panin leh alungkia leh akinengcip mite maipan ih hemkhia hi.\nNu leh pate aw, khuavak apua ding leh khuavak apia ding nasep hong kisuan hi. Inn sungah khuavak bangin tang unla, na tate’ pai nading lampi vak sak un. Tua hileh khuavak aneilote adingin zong atang na hi uh hi.10\nChristian innkuan khatsim panin asiangtho khuavak atang khia ding hi. Gamtatna tawh itna kipulak ding hi. Innkuan kizopnateah thukhualna, migitna, angsung khuallo ziadam tawh itna luangkhia ding hi. Hih thukhun akizekkhiatna innte—Pasian akibiakna leh asiangtho pen itna atenna ahi hi. Hih innte panin Pasian kiangah zing leh nitakin thungetnate paknamtui hal bangin kahto a, zingsang daingo bangin Ama’ hehpihna leh thuphate thungente tungah hong kumsuk ding hi.11\nInnkuan Kipumkhatna Thaman.—Christiante’ amasapen nasep in, kipum khatna ahi hi. Tuaciangin veng leh pamah nasep kikhaksawn ding hi. Khuavak angahkhinte in siang takin khuavak tangsak ding uh hi. Amaute kammalte in Christ ie itna tawh namtui dinga, nuntak nadingin nuntakna lim sak ding hi.12\nInnkuan mimalte in nasepna-ah kinai semsem leuh amaute’ huzaapnain midangte tungah huhna leh kikhang khanna piang sakin, nu leh pa leh ta leh tanute in inn pualam ah aom mite tungah kizek khia ding uh hi.13\nMipil Sangin Mihoih Kisam zaw.—Innkuante leh pawlpite lungnopna pen innkuan huzaapna tungah kinga hi. Atawntung a nuntakding lungtup pen hih nuntakna in aneih nasepte phatak-a sepkhiatna-tawh kisai hi. Innkuan sungah thupha ahidingin leitungin mipil tampi sangin mihoih tampi kisam zaw hi.14\nKong Akhakthei Khialhna Pel-in.—Innkuan sungah biakna akipulak ciangin tua ie huzapna pen veeng leh biakinn sungah kimu hi. Christian ka hi, aci mipawl khattein amaute innkuan sung haksatnate avengte tungah genthei hi. Hehpihna angah theih nadingun athangpaih nate uh genkhia thei uh hi. Tuabangin mite bil sungah eite haksatnate ih vagenna-in, ei khialhna ahi hi. Ahangin, adiakdiak-in hih haksatnate eite biakna neih lahna leh gamtat siatnate panin thangpaihna apiang hizaw hi. Mimal thangpaihnate midangte tungah pai-in pulaakna sangin innah omzawin, thungenin, apaktat ih lungzaulen nate Pasian’ kiangah apzaw lengh, tua Suangpi tungah vakia in kitam zaw lengh, “kei” si sak zaw lengh hoih zaw hi. Athu-in, Jesu in apahtawi huai tuibeel in hong bawl zaw kha ding hi.15\nThukhuallohna, lungtomna, paukhauhna, ngaihsun lo-a pauna in namin siasak dinga, mite’ lungsim kong khak dinga mi tawh na kizom thei nawn kei ding hi.16\nInnsung Christianna Apualamah Ta’ang.— Leitung innkuan pen vantung innkuan ie lim ihsuahsak ding sawmna-in azaizaw in hong kizek khia sak hi. Khat le khat ziadam tak-a kizopnading pilna in midangte tawh kizop theih nading tha hong guan a, biakna maan ie thu khunte hilhding kisam mite tawh kizop danding hong thei sak hi. Pawlpi in ihngah theihding khalam thahatna, adiakdiakin, Topa’ innkuan sungah khangnote, kepcing mahmah ding kisam hi. Inn sungah nuntakpih thumaan in apualama, hong ki-iplah saklo nasepna phualte nangawnah kilang thei hi. Inn sungah Christian biakna tawh anungtatein apaina khempeuh uhah atang khuavak hiding uh hi.17\nPrev post Lai Siangtho – Pasian’ thubu\nNext post 3. Innkuan Pihding Teelna


url: =Vang Ngaihno Tawh Kawlgam Nuam Ah – 4 ~ Hau Za Cin :: ZOMI DAILY\nposted on 20 August 2010 at 9:51 am Lomkholna: Article, Hauzacin\nVang Ngaihno Tawh Kawlgam Nuam Ah – 4\nAir Bagan hoih: Air Bagan sungah vanleng nungakte melhoih in kizen thei mahmah a, nek ding dawn ding hong hawmte uh zong limdeuhse tawh kibang hi. A tun niam omloin a sang lam vive hizaw uh a, khangham mel omvetlo in khangmoi thei mahmah uh hi. Hih banga khualzinte a kem a khoi ding nungak moi lam pian a koih uh ciang kawlgam zin ding hong lawpsak kik semsem tawh kibang hi. A service hoih a, vanleng sungah nek leh dawn hoih in, vanleng zong a hun maanmaan in leng hi.\nYangon International Airport siangtho: Gamdang khua thupite mah bangin Yangon vanlengtual pen siangtho sitset in hoih mahmah a, Taxi te zong air conditioned himawk hi. Limlang vive tawh vanlengtual ki-um in suangpek kang te kiphah zihziah a, a tunga vanzuakna munte bang siangtho in etet dinga hoih vive ahi hi. Coffee leh Niangtui om a, a vot tuamtuam dawn ding kizuak zihziah a, suangmanpha te diamdiam in kizuak a, guai, vangam malep kihimailo hiam ka ci hi. Singapore vanlengtual pen leitungah a hoih pen a siangtho pen hi ci uh a, tua tawh a kikhiatluatna om ding hiam ka ci hi.\nBiakinn tuamtuam ka galmuhte, mawtaw tuamtuam ka muh te (guai, mawtaw khat bang kawlpi ah kibawltawm hi ci uh a, mundanga kibawlte tawh a kilamdanna omtuak kei sa mawk ing, siamsa ing), nungak leh tangval mawtaw bike hoih nono tawh a kileh ka muhte in kawlgam pen nuam hi cih hong musak hi’in ka thei hi. Manpha kasa a, hampha ka kisa hi.\nKawlpau kammal nih (ka zak mun deuhte) :\nMingalaba = Dam maw, Cibai, Welcome.\nJissu tembaray = Lungdam mahmah hi, Thank you very much.\nPrevious: Kimpu leh Kimpi – 19 ~ Hau Za Cin\nNext: Kimpu leh Kimpi – 20 ~ Hau Za Cin


url: =Ei’ a tawh kilumlet sa ing :: ZOMI DAILY\nEi’ a tawh kilumlet sa ing\nposted on 27 October 2017 at 4:35 pm Lomkholna: Biakna, News, Thangboi\n1 Samuel 9:21 ah: Saul in dawngin, “Kei pen Israel minamte sung panin a tawmpen Benjamin-te hi lo ka hi hiam? Keima innkuan, Benjamin minam innkuan khempeuh sung panin a niampen hi lo ahi hiam? Tua ahih ciangin bang hangin hih bangin kei tungah hong pau na hi hiam?” a ci hi.\nIsrael te’ kumpi masa penpen pa Saul hi.\nIsrael minam sung a namke 12 lak ah aneu penpen ahi Benjamin namke sungpan in zong amau’ bawng pen aneu penpen hih tuak hi.\nIh Zo lungsim tawh ngaihsun leng Israel minam te’ kumpi ding buang Judah te khawng hibuang leh kilawm mahmah hi.\nPasian in aneupen te alianpen mun ah akoih thei Pasian ahi hi. Henry Van Thio te khawng zong a phungpha pen hi zenzen lo a cikmah a amin nangawn ih zak ngeilohte hi. Pasian in tuabangte asangpen mun ah koih thei mawk hi.\nNa behmin khawng na suan lenlan pen kiliatsakna ahih mawk leh lauhuai hi. Pasian in tuate thupisak masa hetlo hi.\nMi’ neumuh pen nahi a phung cinglo pen nahi phial zong in patau ken. Pasian in asangpen mun ah hong koih thei veve hi.\nSaul in asangpen mun atun teh Pasian’ thu ana manlo pen akhialhna lianpen ahi hi.\n(1 Khang 10:13)\nMite’ ciaptehna ah aniampen nahi phial zong in patauh huai peuhmah lo a, lapsangna nangah laitak ahih leh zong Pasian’ thumah mandet ding ahi hi.\nNa khempeuh Pasian’ hehpihna hang bekbek hizaw hi. Ei’ thalawh zawh ding bang mah acihtak omlo hi. Pasian’ hehpihna omkei leh huih nangawn ih dik theikei ding hi.\nPasian’ Khasiangtho in hong lawng ngiat ta hen. Amen !\n(Mung Laan Thang)\nPrevious: Tusung UN vai thuthang & thuthak tuamtuam te kaihkhopna\nNext: Zogam ah Jeep mawtaw khat tuahsia\nPastor Lang says\n30 October 2017 at 11:45 pm\nThupi mahmah ei. Thangah mahmah ing ei. Kei nam neu khat Pasian a lian in hong bawl theih lam tel pha sansan ing. Ka lungdam lua. Tuni mahmah ka the nem mahmah na dingin kei nam neu khat hong siat sakna thu khat tawh ka om lai hi thu na gilh na in tha hongpia in ka lung nuam mahmah hi. Topa hong hong hopihna ci in zong, a min siangtho ka phat hi. Kei ading thu hoih kong lam en tawntung ding hi. Lungdam.\nA cidam innkuan ~ Dr. Sian Za Kham\nXmas or Christmas? ~ David Mung\nUpdate: Mi 113 atuanna Cuba vanleng kiatna pan mikhat bekbek nungtalai\nTulaai Leitung Thuthang Tuamtuam Updates May 4, 2016


url: =ZAM Thupuak :: 08 Dec 19 (IIMM tetawh kimuhna) :: ZOMI DAILY\nposted on 7 December 2019 at 1:58 pm Lomkholna: Malaysia, News, Refugee, ZAM, Zomi\nIIMM TE TAWH KIMUH KHOPNA KINEI\nInternational Investigative Mechanism of Myanmar (IIMM) te Malaysia ah hong zin in Kawlgam pan a pai khia minam tuamtuam te tawh kimuh khopna nei nuam ung a cih na tawh kizui in 05 December 2019 (Thursday) ni nitak lam 3:00PM pan in UNHCR zumpi sungah kimuh khopna kinei thei hi. Hih meeting sungah Chin State sung a om Community te leh Kachin, Shan cih bangin mualtung kipawlna makai te zong kihel kim hi. IIMM lam pan Nicholas Koumjian (Head of the Independent Investigative Mechanism for Myanmar) hong kihel thei hi.\nHih IIMM te I nasep pi pen Fact Finding Mission te mah tawh kibang hi a, tulaitak ei tenna mun ciat a thupiang te, kawlgam ki uk zia kalsuan zia te tawh kisai dotna tampi hong nei in, ei lam pan zong dotna tampi mah kinei kik thei hi.\nLAH WAH KAH CAMP AH UN TE LUTSAK LO\nAugust kha, 2019 a kipan in Immigration Camp te ah UN te lut ding thunei te in phal nawnlo hi ci-in UNHCR zum lampan in pulakna hong nei uh hi. UNHCR zum pan makai te immigration Camp te ah hong lut sak loh na hangin Immigration Camp sung a om UN mite in hamsatna, cidam loh vai cih te a kipan panpih na ding lampi hamsa tuam mahmah a, amau a dingin ki lung hi mawh mahmah hi ci hi. UNHCR pan in Kumpi Ulian te, Immigration lam thunei te leh kipawlna tuamtuam tawh khut kilen in panpih ding a kisam mite panpih theih na dingin kihanciam den hi.\nThu leh la a thak a om sim in hong zasak den ding hi ung ci-in UNHCR-CLU pan in hong zasak hi.\nBehlah: Tua ahih manin UN card nei in a kiman te Camp sung pan hong suahtak ding pen hamsa semsem a, kumpi thunei te lam mahmah pan in a thu uh khel in UN te a lut sak ding zong thungetna ah phawk huai mahmah hi.\nOPTION 1 TEEL IN CARD TETTAN TUU NAILO TE\nA beisa kum 2018 lai-in UNHCR Zumpi pan Option1/2 hong teelsak hunlai un Option1 a teelkha aa, 31 December 2019 ni-in UN Card tettan a bei ding te in 19 December 2019 (Thursday) ni-in UN zum ah Card tettan hong tuu ta un ci-in UNHCR pan in hong zasak uhhi.Option1 a teelkha ZOMI sung ah ih omkhak zenzen aa UN zumpan in Sapna ih ngahkei leh ong tungding, 19 December 2019 ni-in UN zumpi ah pai-in UN Card tettan natusak hamtang un, Haksat na tuamtuam tawh Option1 teel-aa UN Card tettan tu renew theihlo ih omleh a manlang in ZOMI zumpi ZAM ah hong zasak un. December 19 ni pen Zomi te ading hong ciamteh sak ni hi a, a minam zui in a ni hong piak ahih manin tua ni a pai thei lo ding te peuh mah in a hun lap in hong zasak hamtang un.\nUN AH APPOINTMENT KILA THEI\nUNHCR zum ah mithak san na a lunggulh te in online pan in appointment kigen thei hi. Hih pen ei mimal tek in I om na mun pan in lak theih ding in hong ngelsak uh hi a, ahi zongin ei leh ei lak ding lem a sa lo te in I kipawlna zum te ah pai in huh kigen thei hi.\nHih appointment ah I tangthu buppi at pah kul nailo a, ahi zongin UN minsan na thak na kisapna, appointment na kisapna thu tom kim cingin gelh ding kisam hamtang hi. Na tangthu zong tua mah tawh kizui in bawl ding ahih manin a thusau pi ding tawh gel khol ding kisam hi.\nTua ban ah hih appointment ngetna ah I zat Phone No. te pen khel thimthum loin hoih tak I zat ding kisam hi. Ei Zomi te sungah phone No. a nawh khel mahmah om a, tua bangin I khel leh UN pan appointment hong pia in hong sap ciang contact ngahlo in om leng midang supna hilo in ei mahmah I supna pi suak ding hi. Tua ahih manin zum ah I piak sa contact No. te it in kemcing ding zong thupi hi.\nHih online pan appointment lakna ei leh ei a la nuam te in ; Refugee-Malaysia.org ci-in Google ah at leng hong suak pah ding hi.\nMalaysia zomi Genvai Kipawlna (ZSM) 2020 ading ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige hi. Hih ZSM ah member na lutna in nang a ding a pia na hikei a, panpihna akisamte apanpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (25) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nZOMI CUP OM DING\nKumsim I neih ngei mah bangin Zomi Nam Ni muakna in I neih ZOMI CUP zong nasia tak mah in kibawl ding hi. Zomi Cup 2020 lutma pen team khat ciangin RM 1000 ta hi ding a, Deposit RM 400 mah hi ding hi. Champion a ngah te RM2500 + Cup + Medal, First Runner Up a ngah te RM1500 + Medal le Second Runner Up a ngahte RM1000 + Medal hi ding hi. Kimawl ding ni pen January 24-28, 2020 (Sen kumthak sung) kikal sung hi ding hi. Kimawl ding hun leh amun te a hun zui in hong kizasak toto lai ding hi.\nHih Zomi Cup ah Khua Kipawlna min bek tawh ki lut thei ding a, pawlpi leh min dang tuamtuam tawh kilut thei lo ding hi.\nTuhun laitakin kimat kihen hong tam mahmah a, Malaysia kumpite in a gamsungah phalnalo tawh om mi tampi tak siangsak nuam ahih manin kimat kihenna hong tam to semsem ding hi ci gen khia khin uh hi. Mun tampi ah Oparasi lut kawikawi ahih manin I omna ciat ah kidawm tak, pilvang tak in om ding hanciam ni. A thukin lua mah mah ahih kei leh vakvak kei zaw ni.\nA diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoihtak tel pha in gamta ciat ni.\nNa sepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hihi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Malaysia om Zomipih a kuamaciat I omna gam huihnun zia tawh kizui in kidawm ciatni cih hong zasak phapha ung. A zenzen in kimat kihenna khat natuak leh ZAM zum ah hong zasak pah in. Nang ading in a ready sa in om den uh hi.\nKawlgam, Vaigam, tuipigal leh gam tuamtuam pan Mala -ysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang in thapiakna leh idea tuamtuam piakna nong neih na dingun kong zawn phapha uhhi.\nDAHPIH NA PULAKNA\nLia Dim San Mang (Kum 34) Sawbua khuami in Dengue fever natna tawh kajang zatopi pan in 30/11/2019 ni in, ih biak Topa Pasian kiang ong ciahsan ta hi.\nInnkuanpihte lunggulhna tawh kizui in a luanghawm pen Kawl-gam kipuak kik a, 03 December 2019 ni-in Kajang Zato misi buk ah hun bawlna kinei hi. Adah akap khempeuh Topa’n a lamdangin hong hehnem ta hen.\nPi Ngo lam Cing(Kum-69) Tuipi khuami ZSM Member MMC pawl pi, tuni 04.12.2019 wednesday ni 7:00PM hun in, Tungshin zatopi pan Zunkhum, Sikhum natna tawh i biak Pasian kiangah hong ciahsan ta hi. Innteek te lunggulhna om mah bangin a luang hawm pen Kawlgam kipuak ding a, 09 December 2019 (Monday) ni nitak nai 3:00PM in Kajang misi buk ah hun bawlna khat kinei ding hi. A dah akap khempeuh Topa’n hong hehnem ta hen.\nHongtungding Saturday 14 December 2019 ni 11AM a ki pan ZOMI’ TANGMI THUNGET PAWL te makaihna tawh Zomibup ading thungetna om ding ahihmanin, a gamla a nai cih omlo thungetna ah hong kihel kimciat na ding un zahtakna lianpi tawh kong zawn uh hi. A diakdiakin tulai tak Malaysia gambelte dinmun, Malaysia gamsung khua hun te adingin I minam bup tangin nakpi takin thungetna kinei ding hi. Lungsim kipumkhatin i thunget khop na in na lianpi hong piangsak ding cih i lamen hi. Contact – Sm Ciin 018 268 8752\nSTBA ah Youth Director asem Sia En Khan Muan in Malaysia hong zin sungin Zomi te a it a veina tawh kizui in ZAM zum ah hong hawh in thupiakna leh thu ngetsakna hong nei ahih manin kilungdam mahmah hi. Topa’n Siapa hong zang semsem tahen.\n1. Gin Suan Mung (Pangmual) ACTS leh IPR ah kibuai pih\n2. Lucy Ta Niang (Phaitu) PPUM leh Butu Arang ah kibuaipih\n3. Man Kawi Nem (Suangzang) HKL ah kibuaipih\n4. Hau Sian Mung (Tahan) ACTS ah kibuaipih\n1. Thang Hau Sen (Kapteel) Tanah Merah, Kalentan mahkahmah ah kibuai pih\n2. Nang Hau Khup (Suangsang) LockUp pan hong suak ta thei.\n3. Lal Khan Khup (Ngalbual) Lockup pan hong suakta\n4. En Sian Mang (Keltal) Lockup pan hong suakta thei.\n1. Kham Sial Thang (Selbung) Tanjung Malim ah nasep kipuak\n2. Min Thang (Tuithang) Puchong ah Nasep kipuak thei.\nMalaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite ading man ngenloin na sep kizon sak den hi. Contact – Sia Mamang – 018 231 1365\n1. Dai Sian Mung te innkuan (Tuithang) RM50\n2. Kap Khat Khai (Lailo) RM50\nPanpihna hongpia khempeuh tungah genzawhloh lungdamna lianpi ZAM pan kong tangko uhhi. Hi bangin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nZAM ZUM HON HUN\nZAM zum pen pen nisim 9:00AM-6:00PM sung kihong den hi. Contact :03 2142 6659/ 016 293 9027\nPrevious: USA, Kansas pan Pu Daniel Maungpi in hongnusia\nNext: LZI Statement: Myanmar gam leh ICJ thukhenzumpi thu\nMalaysia ah Zomi Nam Ni nuam mahmah – 2 ~ Hau Za Cin


url: =Tangval Val le Nungak Val - TUNGZANG NEWS\nTua khuapi sungah nungak lai mihaupi khat om in tangval khempeuh in zong deih cih khat za a hih manin lunglut takin va hel leuleu hi. Nungak nu in a hel masak nihte neih pilna, hoihna, siamna, a vekpi in nei hi. Tangval haupa zong hong lungkim in, nungaknu tenpih dingin hong dong hi. A hi zongin nungaknu in na nial citciat zel hi. Tangval haupa zong, bang ding a hong nial vial mahmah kei a ma neihsa zah sawm val nei hing a ci-in a hauhna a va kisialh leh nungaknu in "Nang sum bek nei hive cin, a dang bangmah na neih lohpi, ken pasal gen bang lo khat a deih hing, nang bel hong tenpih zo lo ding hing" cih san hi.


url: =Breaking News: US gam sungah van man khang khang lai ding :: ZOMI DAILY\nBreaking News: US gam sungah van man khang khang lai ding\nposted on 20 October 2021 at 8:36 am Lomkholna: News, Thomasmung, World\nUS gam sungah abeisa hun in van man khang mahmah aa, hong tung ding Kha te ah zong van man hong khang sem sem lai ding hi ci in billionaire supermarket owner John Catsimatidis in genkhia hi.\nHong tung ding ni 60 sung van man adiak diak in nek leh dawn tawh kisai van man te (food prices) pen 10% bang khang thei ding ahih manin American gam mi khempeuh in i sum zat dan te hoih tak i siam ciat ding thupi mahmah ding hi ci in John Catsimatidis in Fox Business News tawh interview na ah gen khia hi. Van man khan na thu tampi lak pan Supply chain akici van thoh, van puak company ten akisam vante puak zo nawnlo uh ahih manin van man khang hi ci uh hi.\nTu kum sung in zong van man pen 8.6% dong khang hi ci in US Labor department in taangko khia khin uh hi. Nabisco, Pepsi leh Coke company cih ten zong asawt loin avan zuak te uh aman ka khangsak thei ding uh hi ci uh hi.\nPu Biden Kumpi in belh van hong puak supply chain te tawh ka kiho uh aa, Gamdang leh gam sung pan van te atun na phualpi khat ahi California Port pan vante amanlang thei thei in hong kipuak theih nang ka vaihawm uh hi ci uh hi.\nMore: Hausa pan tawp ~ Pau Khat Suan\nTua hi aa, billionarie John Catsimatidis ii cih dan mah in mipi akua mapeuh in i sum zat dan te i siam tek ding thupi mahmah ding hi. Thomas Mung Ref: Epoch Times, Fox Business News\nPrevious: USA, Tulsa pan Nu Niang Khan Mang (Lailo, Gualnam) in hongnusia\nNext: Tui sungah thupha namkimh om ~ ZGKK\nZolai Kum Za Cin Jubilee Thuciam\nChina ah Uisa zuakpawi kipankik leuleu


url: =Nute Ni hong piankhiat dan ~ Siam :: ZOMI DAILY\nposted on 9 May 2015 at 9:21 am Lomkholna: Article, TuunlehZua\nNute ni pen tanglai Greeks te hunlai pekin hong kipan ahi hi. A pasiante nu (Rhea) phawkna/ pahtawina pawipi ci-in tanglai in a na zat uh ahi hi. Christian masate in Jesuh nu phawk/ pahtawina in Nipi lina ah pawi na bawl zel uh hi. Nipi lina ih cihpen Easter Sunday atunma ni 40 sungteng hi. England te in hih Nute ni pen holiday (nithupi khawlni) dingin bawl in, tua pen Jesuh nubek hilo-in nu khempeuh pasakin Mothering Sunday na ci uh hi.\nAnna aNu 1905 kumin hong sih takciangin a neulai a anu kamgente mang ngilh lo-in a Nu lunglut Nute Ni apian theihna dingin hong han ciam hi. A Nu lunglutna atang tun theihna dingin Methodist Gratton, West Virginia Church ah a Nu apahtawina in kikhop hun sungin anu pak deih mahmah te hong hawm khia hi. Asawtsawt ciangin Anna in apanpihte (YMCA) tawh Nute ni pen official holiday ahih theihna dingin mipite tungah lai hong at uh hi.\nHih bangin hanciam takin na hong sep tohtoh manin 1911 kum ciangin Nute Ni pen USA state khempeuh pial (46)ah hong kizang ta hi. A tawptawp ah May, 8 1914 kumin President Woodrow Wilson in May kha nipinihna pen Mother’s Day dingin signs thuna (suaikaihna) hong nei hi. Tua akipanin tuni dong Pi Anna hanciamna hangin “NUTE NI” azangto thei ih hi hi.\nEfesa 6:1-3 Tate aw na nule na pa thu naman ding mah ahi hi. Thupiakna alian khatin “Na nu leh na pa zah tak in,” cihna hi a, khapna thu tawh kizom pahin, “Zahtak lecin nang adingin thu hong hoihin, leitungah na khan sau ding hi. Paunak 22:6 Naupang khat a neu lai-in lampi man tawnsak lecin, a tek congin lam pial nawn lo ding hi.\nHih tawh kisai in thunih tom cik in ih kikum suk ding hi. Nuleh pa thu manding pen lai siangtho in mun tampi ah na gen a, thukham sawm sungah zong om hi. Zahtak ding leh thuman ding in na gen den hi. Nu le pa ih cihpen leitung pasian ahih manin zahtak siam le hang leitungah ih nuntakna zong anuam ding hi pah hi. Abraham tapa in apa thu mangin thupha ngah a, Jacob in anu thu aman manin thupha tampi ngah hi.\nLaisiangtho sung ih et suk tak ciangin Nu le pa thumangte cikmah in minuai ah kia ngeilo bang ah leitung mahmah ah zong mite nuntak zia ih ettak ciangin anu le pate thumang te pen khangual nuai ah om tuan lo hi. Tua hihmanin nu le pa nei laite in Ih nu le pa zahtak a ih thusim ding pen thupi mahmah hi. Ruth in a teknu itin athu mang mahmah ahih manin minuai ah kia lo hi. A nuntakna Pasian in lamsang veve hi.\nTua mah bangin Nute Pate in Ihta te zong hoih taka ih pattah theih dingpen Pasian deihna na hi leuleu hi. Eite pen akem cing ih hi a anei pa om hi, hoih tak ih kep theih kei leh anei pa heh ding hi. Tua ahih man in nau pang khat aneu lai a lampi man ih tot sak dingpen nu le pa ahite tauvuan lian mahmah hih manin ih nuntakna mahmah in zong alak kul hi.\nTate in thupha ah ngah theihna dingin acing akemte in lampiman atotsak kei leh thupha sang ding pen haksa veve ding ahih manin lampial in Pasian phawk loin anuntak lohna dingin Pasian deih lampi tawh tate pantah a nuntak pih, nungtasak hi loin nutakpih kisam hi, cih tuni nute ni tungtawnin akihan thawn hi hang. Billy Graham zi-in ka missionary na sep lianpen in ka tate kepna hi acih pen en zong hi sak tek le hang zomi sungah itna leh Pasian min thang den ding a kisawlsawl zong kul nawn loin kising pah diamdiam ding hi. Topa’n thupha hong pia ciatta hen, HELLO!!!!!!!! NUTE Topa thupha hong pia hen!.. SIAM IA, US\nPrevious: Santali ~ Zokhai\nNext: Nute Ni Phawkna ~ Thanglam Pau


url: =Thuhilhpa khat leh nungak khat :: ZOMI DAILY\nThuhilhpa khat leh nungak khat\nposted on 12 May 2018 at 11:01 am Lomkholna: News, Tdkhen\nThuhilhpa khat biakinn a tuah ciangin, a upa pa leh a tanu nungak tawh a thum un a tonkhawm uh hi. Lampi ah zukham tangval hon tawh kituak a, pau zakzakin, kitom, kivikin, a hawi dangdang ngen uh hi. Thuhilhpa in nungaknu kiangah, “Hih mite tawh a tawntung tenkhop na ut hia” a cihleh nungaknu a heh suakin, “Bang nacih nopna” ci-in a dong pah cingteng hi. Thuhilhpa in zong, “Topa Jesu na san keileh hih mite tawh a tengkhawm ding na hi ve” a cihleh nungaknu zong tua zan sung ihmu thei mahmah lo-in, a lungsim tawh kihoho a, a lawm taktak Jesu tawh a kimuh lawh ta hi.\nNU, KE’N BANGZAH KA DAWN TAM!\nTa neilo Khristian nupa khat in nu leh pa neilo numeino khat a ta dingin a la uh hi. Tua bangin a innhoih sung vuah a lutpih uh ciangin, tua bang nahoihte mungei nailo ahihmanin lamdang sa mahmaha, numeino kiangah hibangin gen lai uh hi. “Hih inn pen nangma’ aa hita hi. Hih van om khempeuh nang’ aa hikhin hi. Ko pen na nu leh na pa ka hi uh hi” ci-in a baanin kai lengleng uh a, innsung huangsung teng a etpih kawikawi uh hi. Tua ciangin anbuk lamah paipih in, a nasemnu in maanhai sungah bawngnawi suakin tua numeino a pia hi.\nNumeino in tuabang thei ngei nailo ahihmanin, “Nu ke’n bangzah ka dawn tam” ci-in donga, a nu in, “Boihno, a vekin dawnkhin in. Na kham’keileh hong suah lai ding hi” a ci hi. Tua mah bangin Topa Jesu in zong, kikholhpih dingin nang hong ngai-a, “Na lunglen’ theihzel tawh, kikhawl ni” a hong ci hi. A kham innpi sung hong luahpihin, hong velpih kawikawi nuam a, “Na duh zahzah dawn in. Na deih laileh thupha namkim om lai hi” hong ci hi.\n“Pasian in a Tapa khatbek a piak dongin leitung mite a it hi. Tua Tapa a um mi khempeuhte in kisia lo a, nuntak tawntungna a ngah nading ahi hi” (John 3:16).\n“Note in ka thupiakna bangin na hih uhleh ka lawmte na hiding uh hi. Tu-a kipanin note sila kong ci nawn kei ding hi. Banghanghiam cihleh sila in a topa’ bawlna thu a thei kei hi. Lawmte kong ciding hi. Banghanghiam cihleh ka Pa’ kiangah thu ka zakte no kong thei sak zo hi. Note in kei nong teel kei uh hi. No kong teel hi. Note pai in a tampi na gah khit uh ciangin, na gah uh a kip nadingin kong koih zo hi. Tua ciangin ka min tawh thu na nget khempeuh uh Pa in hong pia ding hi” (John 15:14-16). Tdkhen\nPrevious: ZAM Thupuak :: 13 May 18 (Na Nu Thu Na Mang Hiam?)\nNext: Najib te nupa gamdang taisawm kici ahih manin vanlengtual ah kipang ngeingai\nZomi Sonnet: Zawlngaih Tuanglam ~ Thawnpu\nMidangte ading natna hithei\nKiphat Sakpih ~ Zogam Paupu\nUS, Wisconsin State sungah thau kikapna piang, mi 4 si ~ ZD\nBizu Hongleng Nekding Om ~ Cin Lian Khai


url: =COVID-19 hangin Ciangtan neihsakna Nuai-ah UNHCR ii Khuasak nading mun vaihawmsak kikna tawh kisai Ngaihsut leh bawla om nasepziate | Refugee Malaysia\nCOVID-19 hangin Ciangtan neihsakna Nuai-ah UNHCR ii Khuasak nading mun vaihawmsak kikna tawh kisai Ngaihsut leh bawla om nasepziate\nCOVID-19 kizelhna te akhawltheih nading geelna hangin khualzin ciangtan neihsaknate, khuasak nading mun vaihawmsak kikna tawh kisai ngaihsut leh bawl a om nasep ziate leh paikhiatna cihte pen Malaysia bek tham lo leitungbup huam in lemtaang lohna hong piang to hi.\nMalaysia Kumpi thunei te ii Gamtat omzia Danding Thupiaknate leh mipi cidam nading ngaihsut hong piaknate tawh kizui in gaaltaai gambeelte leh UNHCR nasemte ii cidamna kidaal theih nading in UNHCR ii sep leh bawlsak natampi pen agamla pan in (telephone ahihkeileh video call tawh) in kisem khia hi.\nCOVID-19 hangin gamtuamtuam khualzinna pen Malaysia sunga omte akihel gaaltaai gambeel in a kisangsate paikhiat nading te dongah nasiatak in hong lemlo lawh hi.\nHih kikheelnate sungin agamla pan kamdotnate kibawl a, khuasak nading mun vaihawmsak kikna tawh kisai santham cing maw cih tehna thukhun leh ngaisut leh bawla om nasep ziate pen aki bangh ahi hi.\nKhuasak nading mun vaihawmsak kikna pen hamphatna hi lo hi. UNHCR ah minkhumna leh/ahihkeileh gaaltaai gambeel in ciaptehna pen mimal khat sim in khuasak nading mun vaihawmsak kik ding cihna hi lo ding hi.\nKhuasak nading mun vaihawmsak kikna pen atuamtuam ah a thaneem mahmah gaaltaai gambeelte ading in kidaalna vanzat khat bangh ahi hi. Khuasak nading mun vaihawmsak kikna thute pen ciaptehna angahsa akisampha zaw deuhte mimal khatsim ii kikep kidaalna akisapna tungtawn in ki zomto ding hi.\nKhuasak nading mun vaihawmsak kikna tawh kisai thu le la aapsakna leh ngaihsutsakna pen genkholh theih loh thu le la cihte akihel mimal ii kisap kidaalna, kiim le paam kidaalna, hong sang ding innteek gamte leh amau ii khuasak nading mun hong ngahsak theihna cih tuamtuam te tungah ki nga hi.\nKhuasak nading mun vaihawmsak kik nading in na tangthu tawh kisai theihpihna akibawl masak aleh Hunsau aa kimang ding Buaina siansakna Kipawlna neu ahi (DSU) te in khuasak nading mun vaihawmsak kik na’ng ngaisut leh bawl a omlaitak nasepziate ah santham cing hiam cih khentatna aneih theih nading in akisam a om zenzen aleh phone tawh hong kizom thei hi.\nKhuasak nading mun vaihawmsak kikna tawh kisai Kamdotna\nNa tangthu pen khuasak nading mun vaihawmsak kikna dingin ngaihsut leh san thamcing in hong muhsak aleh agamla pan kamdotna nei ding in hong kisam ding hi. COVID tawh kisai phalna ngah in, kiim le paama thupiangte hanga UNHCR ah bawl loh aphamawh kamdotna te cih loh buang, paizia neihna tawh kizui in, kamdotna khempeuh pen online pan in phone tawh kibawl hi. Hong ki ho laitak in, agamla pan kamdotna bawl ding na ut kei aleh Hunsau aa kimang ding Buaina siansakna Kipawlnaneu tungah na theisak thei hi. Na tua cihna hangin UNHCR te ii na khuasak na’ng mun hong vaihawmsak kikna nading leh na tangthu tawh kisai ngaihsut bawlsakna te pen hong nawngkai sak lo ding hi. Bangbang ahi zongin, maitang ki ngat a kamdot bawlnate pen UNHCR zumpi a kihon kik hun ciang, kizom kik pan ding ahih man in zekaai thei hi.\nAgamla pan khuasak nading mun vaihawmsak kikna tawh kisai kamdotna hunsungin, UNHCR zum nasem khat limlim in hong hopihna ahang leh khuasak nading mun vaihawmsak kikna tawh kisai nasepziate ataangpi in hong gen ding hi. Amah numei/pasal in na omna lungmuanhuai hiam tua mun pen kuama nawngkaai sakna om/omlo cih hong ciansak ding a tuaban ah thusimte pen ki huu hi ci in hong tel gen ding hi. UNHCR ah aap ding akisam na laithupi a om zenzen aleh tua tawh kisai lamlakna hong pia ding hi.\nAgamla pan, khuasak nading mun vaihawmsak kikna tawh kisai kamdotna ah hehpihna tawh na aw khum ahihkeileh video ciamtehna bawl kei in. Hidan hihna pen thusim palsatna hi a UNHCR in nasiatak in hong sitcian ding hi.\nUNHCR tawh Khuasak nading mun vaihawmsak kikna tawh kisai Kamdotna neih khit ciang\nUNHCR tawh Khuasak nading mun vaihawmsak kikna tawh kisai kamdotna na neih khit ciangin, na tangthu limtak ki enkik dinga khuasak nading mun hong vaihawmsak kik ding gam ah amau hong ngaihsutsak theih nading in ki aap ding hi.\nAzenzen in, UNHCR tawh khuasak nading mun vaihawmsak kikna tawh kisai kamdotna na neih nungah gentehna: innkuan phazah kheelna/kiim le paama thupiangte hanga kikheelna vai dotnate ahihkeileh ahunzui a theihsakna na neih nop aleh mlsludsu@unhcr.org ah e-mail khak in.\nNa tangthu pen khuasak nading mun vaihawmsak kikna dingin aki aap khit aleh, khuasak nading mun vaihawmsak kikna tawh kisai thu leh theihsakna hong nei ding in Hunsaupi a kimangding Buaina siansakna Kipawlna neu ahihkeileh na khuasak nading mun hong vaihawmsak kik gam khat zawzaw in nang hong hopih ding hi.\nKhuasak nading mun hong vaihawmsak kik gamte in amau ii zuih dinga kibawl thu leh thukhun tawh kizui in khuasak nading mun vaihawmsak kik ding ahihkeileh hawmsak lo ding cih pen atawpna pen ah khentat hi.\nAzenzen in na khuasak nading mun vaihawmsak kikna tawh kisai kamdotna na pan kha 6 khit hong ki hopih kei a ahihleh, hehpihna tawh mlsludsu@unhcr.org ah e-mail khak in. Aki ngah email tuamtuam tampi om ahihman in, UHNCR in dotnate khempeuh pen a mimal sim in hong thuk hong dawng thei lo hi. Hehpihna tawh aki bangh dotna khat pen UNHCR ah tamveipi khak kei in. Tua banga hihna in ngaisut leh bawl a om laitak nasep ziate hong zekaai sak zaw ding hi.\nAzenzen in Na Tangthu pen US ahihkeileh Canada ah hong ki Aapsak khin ahihleh\nAzenzen in na tangthu pen United States of America ah ki aapkhin ahih aleh na tangthu dinmun pen Khuasak nading mun vaihawmsak kikna a Panpih Phualpi ahi (RSC) ah e-mail (KL.Inquiries@rescue.org), telephone (+603 2141 5846), fax (+603 2144 8716) tawh ahihkeileh amau web, CASI ah na sittel thei hi.\nNa tangthu pen Canada ah ki aapkhin ahih aleh Canada gam ii web hihdan taangpi ahi Mi thak va suahna, Gaaltaai gambeelte leh Gam mi hihna zangh in na tangthu din mun na sittel thei hi.\nPaikhiat ma in kigin Vaihawm geelkholhnate leh Khuasak nading mun vaihawmsak kikna Gam ah Khualzinna\nGam tampite in mun tuamtuam ah akizeel natna hangin agam mi ahilo gamdang mite a lut loh nading in khualzinna tawh kisai ciangtan neihnate zangh lai uh hi. Tua bek thamlo, akizeel COVID-19 lauhuaina khaam nading in gam sung lutna ding ah cidamna tawh kisai sittel nasep nate neih beh uh hi. A kisangsa gaaltaai gambeelte tawmno khat belh khuasak nading mun vaihawmsak kikna gamte ah zinkkhia thei hi mah leh tulaitak in leitung gam tuamtuam ah zinkhiat theih ding pen zekaai lai hi. Khuasak nading mun vaihawmsak kikna gamte in gaaltaai gambeelte saan ding kamciam pia gige lai a mun tuamtuam ah akizeel natna hong kiam tak ciangin gam tuamtuam ah zinkhiatna tawh kisai damdam in zoptoh kik ding lam en uh hi.\nGamdang ah peem nading tawh kisai Gam tuamtuam Kipawlna ahi (IOM) in cidamna kisittelna leh ngeina tawh kisai kisin sakna cihte akihel khuasak nading mun vaihawmsak kikna gam ah aki sangsa gaaltaai gambeelte ading, pai khiatma in kigin vaihawm geelkholh akisamte vaihawm sak hi. Khuasak nading mun vaihawmsak kikna gam pan hong ki sangkhin in na khualzin nading tawh kisai lamlak nate abaihsa ahih leh IOM in nang hong hopih ding hi. Khuasak nading mun vaihawmsak kik na’ngin hong ki sangkhin na hih a, paikhiatma in kigin vaihawm geelkholh nate ahihkeileh khualzinna tawh kisai dotnop na neih zenzen aleh IOM Kuala Lumpur iomkulinq@iom.int ahihkeileh+603 923 5540 ah na kizom thei hi.\nAzenzen in Na Phone Nambat ahihkeileh na Omna mun Na Kheel leh Hehpihna tawh UNHCR theisak in.\nNa mobile phone nambat ahihkeileh na omna mun na kheel hun in UNHCR na theihsak ding mangngilh kei in. UNHCR in a kisam a om hun in nang tawh hong kizop theih nading ban ah adang zekaainate omlo in ngaisut leh bawl a om nasep ziate hong lemsak ding hi.\nTHU PHAMAWH: UNHCR ii Nasepna Khempeuhte pen Akhawnkhong hi a manpiak kullo hi.\nUNHCR ahihkeileh ana sepkhop pihte khuasak nading mun vaihawmsak kik nading cihte akihel panpih huhna pia in na hong sepsakna ah sepman hong ngen mi khat ahihkeileh kipawlna khat peuhpeuh na muang kei in. Azenzen in UNHCR ii hong sepsak nakhat peuh a dingin sum ahihkeileh nu le pa uukna, cih bangte akihel adang nakhat hihsak ding hong nget aleh hehpihna tawh UNHCR ah thupuak pah in.\nAtuamtuam Asitteltu Zumpi (IGO) : inspecgtor@unhcr.org\nAhihkeileh na lungkim lohna thu pen UNHCR Zum Kongkhakpi B a om Laibung San ah khia in.\nThupuakte/lungkim lohna thu geennate khempeuh pen muanhuai tak in ki keemcing ding hi. (Zuau phuahna leh golhguuk neekna) tawh kisai lungkim lohna thu geenna dinga hiteng (here) zongh meek in online pan na aap thei hi.


url: =USA, Texas pan Pu Cin Khen Thang (Mualnuam, Hatlang) in hongnusia :: ZOMI DAILY\nposted on 17 December 2021 at 1:01 pm Lomkholna: Dahpihna, Mualnuam, News, ZIUSA\nMangpha Pu Cin Khen Thang (Kum 84) Hatlang Beh – Mualnuam khuami Fort Worth, TX aa ateng Pu Cin Khen Thang in abeisa December 15, 2021 in Teek natna tawh hongnusia chih thu izak man in ZIUSA kipawlna mintawh dahpihna i pulak hi.\nPu Thang pen Zomi te kipawlkhopna Zomi Innkuan Fort Worth ah member khat leh ZIUSA Genvai member pom ni 11/27/2013 pan active member khat ahih manin thumeilet/policy zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nPu Thang luanghawm tawh anunungpen hunzatkhop ding hong tungding Thursday December 23, 2021, 8:00am in Agape Zomi Baptist Church, Fort Worth makaihna tawh, Funeral Service bawl khit ciang, Rev. Kam Suan Mung in han ah vuina nei ding hi.\nMore: Mualnuam khuami Rev. Dal Za Cin (Munlai Zion UPC) in hongnusia\nPu Thang hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA,Inc.)\nPrevious: Rev. Gin Lam Thang ka muhdan ~ T. Sawmlian\nNext: Tulai Zomi dinmun lung himawh huai ~ Dr. Zam S. Khai\nTukum kitelpi ah kuanzo dinghiam?\nTehpih omlo Tuunnu itna ~ Dong Mung\nMyanmar galkap te’n gamgi ah India gammi khat akhe kapliamsak


url: =Vuanzi Salai Isaac Khen in Media le kipawlnate State level – Khuado vai kimuhpih :: ZOMI DAILY\nposted on 26 October 2017 at 1:30 pm Lomkholna: News, Zomi\nTuni zangkong khuapi sung tai 8(8 mile) kiim a kongminta nsaipi ah nitak 3:00pm pan 5:00pm sung vuanzi Salai Isaac Khen in zangkong khuapi aom Media te le kipawlna pawlkhat te tawh Chin State ah ahong tungding 3-6/11/2017 sungteng State level KHUADO pawi vai kimuh khopna(unofficial) in nei uh hi.\nAthugenna pawlkhat lak-ah Hih KHUADO pawi bawlna pen deihna nam thum kinei hi.\nKhatna ah Chin state sungah a om ngeina kip aki ciamtehsate kepcinna.\nNihna ah Khualzinmite(tourists) in izia i tong i gam i ngeina te ong muhsakna’ng le onghawh nop nading sapna.\nThumna ah chin state sungah ciaptehna(Branded product) khat ong suah khiat nading. . hiteng ahi hi ci-in gen khia hi.\nAgenbehna ah KHUADO pawi pen tuma kum sawmnih lai-in chin state bup level in kibawl a akibawlloh tu adan in kum sawmnih phata nungkum in state level chin state kumpi makaihna tawh kum 20 khit-ah Tedim-lailo khua ah kibawl hi. Tukum Tedim-saizang khua ah kibawl dingin mailam ah kizom toto ding hi.\nTutung gamdangmi sawmnga pan za kikal ong kihelzo ding in ngaihsun ung.\ntuaban ah Mundang pan ongpai ding zin mi 500 in ka gelkhol uh hi. State sungpan in mi pan le zinvekpi tulkhat in dingin ka ngaihsun hi.\nChin state kumpi’n Project(gelna) khualzinmite’n(tourism) te tawh kisai-in khatna KHUADO- Nihna HONUMTHUNG (Mt. Victoria) le athumna RIH hiteng ahi hi. Rih pen Asian Advanture ciangin akivaihawm hi a 2018 teh akizo dingin tulaitak kumpi’n project asuaih lai hi-in amanteh private sector(aituamlamte)’ tekizuak ding hi ci-in genbeh hi.\nAsung-ah akihel Pu Kapno(President of All Chin Society-Yangon& Secretary of Chin Chamber and Commerce Industry) in agenna ah hih KHUADO pawi pen thupi mahmah achin state kumpi’n ong vaihawm hoih mahmah hi nidang kawlgamsung mun tuamtuam ah sangnaupang (university) te’n abawlkhop ngeingai den hi-in tutung zong kumpi gelna KHUADO pawi-ah ikivahelzawh tek nading le no a ko a cilo-in ipankhop ngei ngai nading cih thu pulak hi. Mailam ah KHUADO le Chin National Day(Zomi Nam Ni) pen Kumpi official zumkhak a akineihzawh nading cihzong gen beh hi.\nRelated: Jews minamte’ ong lak Zomite’ mailam kalsuan zia ding ~ Khup Lian Thang\nApainuam akihel nuamte in zintunna giahna kisapna khat peuhpeuh aomleh vaipuak vaihawm pawl amakai ahi Pu Andrew Thatuang (09400309471) kiza sak le kiko thei ci-in Vaunzi pa’n gen hi.\nTedim khuapi pan minute 15 pan 25 kim bek kipai hi.Tedim Khuapi ah Hotel le Guest House zintun theihna 4 om hi. 25/10/3017|Phualva Lungtuak Media\nPrevious: Tulaai Leitung Thang Tuamtuamte Updates (Oct 25)\nNext: Pastor khatin tading in akep numei khat zahmawhvai tawh bawlsia in kiman


url: =LZI Kipawlna: 2016 Zomi Nam Ni Thupuak :: ZOMI DAILY\nLZI Kipawlna: 2016 Zomi Nam Ni Thupuak\nposted on 17 February 2016 at 7:31 am Lomkholna: News, Zomi, Zomi Nam Ni\n2016 Zomi Nam Ni Thupuak: February kha 20 ni in Zomi Nam Ni ahi hi. Hih ni thupi ni in, Kawl gam (Myanmar) leh Vai gam (India) sung a kipan, leitung muntuam gamtuam ah a teng, “Zomi” kici tualsuak mite (Ethnic/Indigenous People) in minam kician, minam picing khat a hihna a kikipsak ni, a kiciapteh ni, a kitaangko ni ahi hi.\n2016 kum, February kha 20 ni in Zomi Nam Ni ahong piankhiat zawh kum 68 cingta hi. Kumsim February kha 20 atun’ simin, Kawl gam sung hi taleh, India gam sung hi taleh, leitung gam tuamtuam a om Zomi khempeuh in “Zomi” min suangin, minam picing khat hihna tawh Zomi Nam Ni dawnna, muakna leh pahtawina pawite kibawl tawntung hi.\nTu kum inzong, Leitungbup Zomi Innkuan Kipawlna huam sung a om Zomi Innkuan kipawlnate leh Zomi-te khua leh tui kipawlnate (Community Based Organizations) in a munmun ah Zomi Nam Ni dawnna, muakna leh pahtawina pawipite kibawl ding ahih manin Makaipi Pawl (Executive Council) in tha kingah mahmah a, kilungdam mahmah hi.\nKawl gam sung leh India gam sung a kipan, tuipi galkhat a om Zomi khempeuh in cidam lungnuam takin Zomi Nam Ni thupi simin lamsang a, minam khat, si khat, sa khat, sanggam unau laizom khat hihna tawh kipumkhat in, Zomi Nam Ni thuphate a sangkimciat dingin anungta Pasian tung ah thu ka ngen uhhi.\nZomi Nam Ni in ahong piankhiatna in;\n· Gam leh leitang anei tualsuak minam tuamtuamte thuneihna (The Rights of Indigenous/Ethnic People) zahtakna, thusimna ahi hi.\n· Mipi thuneihna tawh ki-ukna leh mipi deihna zui a kivaipuakna (Democracy) kipsakna ahi hi.\n· Tualsuak minamte in a gam a leitang tung ah suakta takin thu khun theihna (Self Determination) a ngahna ahi hi.\nTuaban ah, Zomi Nam Ni hong piankhiatna thu in leitung gambup kipawlna United Nations in a kipsak; “Universal Declaration Human Rights” leh “Declaration on the Rights of Indigenous Peoples” thubulpite tangtung sak hi.\nKawl gam in suahtakna angah ding ciangin Zomi-te in minam picing khat dinmun pan minam tuamtuamte tawh liangko kikim in, mipi deihna zui a ki-ukna leh a kibelpawl (Federal) Gam khat a lamkhawm dingin thukim hi. Tua tawh a kizom, Zomi Nam Ni a piankhiatna thu tawh kituak in, Zomi-te in tualsuak minam kician khat hihna tawh Zogam ah suakta takin thu khun theihna (Self Determination) angah ding ahi hi.\nAhih hangin, tu ni tu hun laitak in, Kawl gam sung a om Zomi-te in Zomi Nam Ni ahong piankhiatna thu tawi kituak minam hamphatna leh thuneihna ngah nailo uhhi. Tua bangmah in, India gam, Manipur gamkee (State) sung a om Zogam tualsuak singtang minam tuamtuamte (Tribal/Indigenous Peoples) in Zomi Nam Ni a hong piankhiatna thu tawh a kituak hamphatna bukimte ngah zo nailo uhhi. Tualsuak minam hihna tawh a neihsa singtang gam sung a hausa thuneihna nangawn a taan dingin Manipur Gamkee Innpi (State Assembly) in 2015 kum in thukhun bawlzo hi.\n2016 Zomi Nam Ni hun sung ah Zomi Nam Ni ahong piankhiatna thu bulpite manlang takin ahong tangtun theihna dingin, Kawl gam leh India gam a om Zomi-te a kipan, sim leh mal, tuipi galkaai Zomi khempeuh in kithutuahna leh kipumkhatna lamkik-in, Zomi Nam Ni Maban pankhopna kipatpah ding kisam mahmah hi.\nTua ahih manin, Zomi Nam Ni tawh ahong piangkhia Minam Hamphatna leh Minam Thuneihna Bukim manlang takin akingah zawhna dingin, leitung kiuli a om Zomi khempeuh in 2016 Zomi Nam Ni hun sung ah kithutuak takin anungta Pasian tung ah thu ih ngen hi.\nKawl gam (Myanmar) sung ah, 2015 Gambup Kiteelpi pan mipi deihna takpi tawh a kiteel Gambup Kumpi in Zomi Nam Ni tawh ahong piangkhia Zomi-te hamphatna leh thuneihna bumkimte manlang takin a kipsakna dingun, 2016 Zomi Nam Ni in kithutuak takin ih ngen hi.\nIndia gam sung ah, tualsuak singtang mite in singtang gam sung ah suakta takin thu leh la vaihawm theihna aneih theihna ding, mipi deihna tawh kituak in ki-ukna leh kivaipuakzia a kilam zawhna ding, Zogam sung ah Zomi-te in Zomi Nam Ni tawh ahong piangkhia hamphatna leh thuneihna bukim manlang takin angahna dingin, India Kumpi tung ah ih ngen hi.\nManipur Gamkee Innpi in asuh singtang gam sung a singtang mite thuneihna pen mipi thuneihna zahtak in, mipi deihna bangin manlang takin a piakkikna dingun, 2016 Zomi Nam Ni in ih ngen hi.\nZomi Nam Ni ahong piankhiatna thu bulpite manlang takin tangtung tahen.\nZogam ah Zomi-te in thuneihna bukim manlang takin ngah tahen. Executive Council, Zomi International Communities Organization (February 16, 2016) Tulsa, Oklahoma, USA.\nPrevious: Minam Kikhenna Aziak ~ Pu Zokhai\nNext: LZI Kipawlna Panmun Ki-apna Lawhcing\nRev. Dr. David Suum tangthu tomno\nHosanna ~ Samuel Mung Suantak\nCovid-19 hangin Europe gamsung ah asi atampen UK gam hitota\nUS khualzinna vai lungdam kohna ~ Pu Thang Khup


url: =Tulaai Leitung Thuthang Tuamtuam Updates January 15, 2016 :: ZOMI DAILY\nTulaai Leitung Thuthang Tuamtuam Updates January 15, 2016\nposted on 16 January 2016 at 8:43 am Lomkholna: Khawmpau, Myanmar, News, World, Zomi\n• Indonesia gam Jakarta khuapi sung gampua palaaizumpi leh UNCR zum, Vanzuakna Lianpipi te omna khuapi laaizang ah IS migilo ten January 14,2016 ni in Bomb puaksak in mi bankaap uha, migilo 5 leh midang 2 si in 20 liam uhhi.VOA\n• US te Vanleeng hawl kisamlo Drone Gaalvanleeng in January 14,2016 ni in Afghanistan gam sung a IS makaaipipa leh a nautaang mi 7 thatlum hi ci in Afghanistan thunei te in genkhia uhhi.Hih tawh kisai in January 15, 2016 ni in Indo palik ten mi 3 matbeh uhhi. VOA\n• Leitung ah Vanzuakna alian peen leh atam khawng peen ahi ngei Walmart Company te in leitung bup a om Walmart Vanzuakna 269 khakcip ding ci in January 15, 2016 ni in taangkokhia uhhi. Hih hang in US gam bekbek ah mipi 10,000 in nasep neihlohlawh ding a leitungbuppi ah mipi 16,000 in nasep khawllawh ding uhhi. Meetlualo, Kinaai theilua uh ahihman in akhak ataangpi in ci in gen uhhi.BBC\n• US gam Haiwaiian tuikulh kiang ah US Marine gaalkaap te mi 6 ta tuang Helicopter nih Galdo dan akisin kawmkawm un January 14, 2016 ni zanlam in kia uha, atung a tuangte si maw hing cih kitelnaailo zongsan laaitak uhhi. BBC\n• Zogam Khua tuamtuam te ah Kawlgam huihnun tawh kizui in January 15, 2016 ni in Hausa kiteelna kinei ciat a, munkhat khat te ah Asemlui ten awnnuamlo ahihman in buaina om ahihman in ani kikhan to hi. Mipi lipkhap mahmah Gaalkaap te tawh kipawl USDP te deih Hausa pan Mualbeem Khua, Gamlaai Khua cihte in suahtaakna ngahta in ZCD in guahzawhna ngah cihthu kiza hi.\n• Kawlgam kilemna Khawmpi ani4 na January 15, 2016 ni ah Minam kee tuamtuam pan Makaai te, Party tuamtuam pan makaai te, in Federal leh Kawlgam kilamzia ding, Minam kee khenzia ding nasiatak in kikum khawm uha, muhna kibangkim meello uhhi. Pawlkhat ten Kawlgam peen State 8 suahziau in Kawlte Burmese te peen Namkee khat a simding thu sungta uhhi. Kachin, Shan, Kaya cihte leh pawlkhat in ka Minam min uh mankei cita uha a Man genkhia uhihi. Zomi minampi pan palaai pawlbel nui hiuhiau in natu hithiat phot zawzen uhhi. Chin te bang a Minam minding uh, kigingkhapak lo uh ahihman in Aminam minding uh Kasiko maw? Kalkawmkahawlh maw? Koicizaw ding ci in kihuau keei uh hituak hi. Zozum/VOA\n• Japan gam Kita Shiga tawlngakna lam manawh a apai mi 41 apua Bus pi khat January 15, 2016 ni in Karuizawa khua kiang ah kibung a, mi 14 amun ah sipah in mi 27 liam uhhi. Bus ki butna ahang in thunei te in akan saan laaitak uh ahihi. CNN\nPrevious: Kiphatsakna pan Picinna lamah ~ Thang Van Lian\nNext: Dawivai tawh kidim lungdamna thudang\nMidangte thukhen nopkasak hangin keilekei kaki mawhsak nuamkei hi\nCosta Rica ah vanlengkia, mi 12 si in, US gammi 10 kihel\nKha Brake ~ Evan. Do Khup\nBiography of Zam King Mang\nPiancit gamsung ki phialkapna asi kibehlap toto, mi 84 si\nZCD maban te (07 July 2015)\nKha 4 bek aphapan naungek khat bawngnawi thalhin si\nKawlpi leh Yangon atai Chintaungtan te Bus khat lamkal ah tuahsia, asi omlo


url: =Germany puteek a ngawngtansak migilo te lakpan mi 5 kikaplum ~ ZD :: ZOMI DAILY\nGermany puteek a ngawngtansak migilo te lakpan mi 5 kikaplum ~ ZD\nposted on 3 March 2017 at 12:22 am UTC+9:30 Lomkholna: News, Philippines, Sawltak, World\nNungdiak in Germany gammi khat a ngawng atansak migilo te Philippines galkap te’n vakap uh a, Terrorist migilo atawmpen mi 5 siding hi ci’n Xinhua News Agency te’n Thursday ni in genkhia uhhi. Hih migilo kipawlna tepen “Abu Sayyaf” kici a, IS tetawh akizom uh kici hi.\nSouthern Phillipines, Sulu Province aom Indanan Town gei gamsungteng ah Wednesday ni in akikap uh hi a, Philippine Army Troopers zong mi 11 bang liam cihi. Maj Gen Carlito Galvez Jr in agenna ah Abu Sayyaf Terrorists te gamsung ah tai uh ahih manin, kidelh in akikap uh cihi.\nPhilippines galkapte leh Abu Sayyaf Terrorists migilote akikapna munpen Bud Tara Mountain kuamteng ci a, nungin kum 70 aphakhin Germany gammi Juergen Kantner athahlupna, a ngawng atansakna muntawh kinai mahmah cihi.\nGermany gammipa Jurgen Kantner pen nungkum November khasung in hih migilo te’n amat uh hi a, $600,000 tawh kitatding in sum tampi ngen uhhi.\nAsum kipiak hunding pen nung Sunday 3pm ci’n aciantan uh hi a, sum kipuaklo ahih manin a ngawng atansak takpi uh ahihi.\nTua migilo tetawh Philippines galkap te Wednesday ni in Minute 10 sungbang kikap ziahziah uh a, migilo te mi 5 siding in ki ummawh hi. Tualo aliamzong tampi omding cihi.\nPhilippines gamsung Sulu Province leh Basilan Province sungah Abu Sayyaf Terrorists kici migilo te akigawm in 500 bang omding in ki ummawh hi. Tuate abengkhiading in Philippine President Rodrigo Duterte in galkapte asawlkhiat hi a, agalsimna uh lawhcing veve cihding ahihi.\nGermany gammi khat amau gamsung ah ki thahsak himawk ahih manin, President Rodrigo Duterte in German Government tungah Tuesday ni in thumna, mawhmai sakna ngen cihzong kiza hi. ZD Sawltak #zomidaily\nPrevious: India ah numei khat asi nailopi zato te’n sikhin ci ahih manin meitawh kihal kha ~ ZD\nNext: Malaysia, Perak State sungah mawtaw 3 kiphukha, mi 3 liamgawp ~ ZD\nSyria Rebels te’n Aleppo leilu-nisuahna khempeuh khahsuahta ~ TK Lian


url: =Malaysia gam sungah Zomi kipawlna tuamtuam :: ZOMI DAILY\nposted on 3 August 2014 at 9:59 am Lomkholna: Article, Dalsianhung, Refugee, Zomi\nTu inzong, Zomi akici teng ACR nuai ah “Zomi Refugee Committe” ci-in kigawm khawm kik uh a, tua kipawlna in minam ading hanciam tak in sem kenken uh cih thu zong kiza zelzel hi. Adiakin, nasep neilo Zomi tampi adingin, nasep hoih hong zonsak thei uh a, KFC Company bangah Zomi sinsen 400 val bang nasep hong guat sak uhhi. Tulaitak dinmun in khasum hoih mahmah hong ngahsak uh ahih manin, ki lungdam hi. Tua banah “Ciimnuai Donghu Kipawlna” cih zong nei uh a, Zomi tampi adingin phattuamna tampi bawl khia ziahziah ta uhhi.\nZAM in education mah bulphuh in naupangte pattahna lamah hanciam uh a, ZAM nuai ah “Zomi Education Committee” cih phuan in, tua tawh nasiatak in hong hanciam uh a, minam tampi lak ah UNHCR in minphatna hongpia ngiat hi. ZEC sangnaupangte tu in Univerty/College ah kikah ziahziah ta hi. Hih pen namdangte leh ih sanggamte’ hong bat zawhlohna khat himawk hi.\nI gengen nop kholloh, Zomi sisan mah pua veve a, Zomi kipawlna sungah alutlo, sanggam kicing tak nailo te zong mau kipawlna minpua mah in mipihte adingin mapang tek uh ahih manin, Malaysia ah Zomite’ kipawlnate leh Zomi kipawlnate pen minam ading hamphatna tampi asemte ahih manin, thupi mahmah tek uhhi. Mailam ah hih kipawlna om khempeuh sungah adiak in kamphen kullo Zomi kipawlnate khut kilen in hong kalsuan khop dinguh thu kangetsak hi.\nPrevious: Tedim Pau leh Tedim Awsuah ~ Pu Zokhai\nNext: TULSA: Guah Nunung Crusade kizom toto hi


url: =Jesu Khephung ah a thu ngai ni :: ZOMI DAILY\nposted on 30 January 2015 at 10:04 pm Lomkholna: Biakna, News\n“Martha in Mary kici nau numei khat nei a, Topa’ thugente ngai-in Mary a om hi.”(Luke 10:39) : Mihingte khat leh khat I leitung nuntakna sungah, I nuntakzia kibang hetlo ciat hi. Pawlkhat thuman in citak mahmah. Pawlkhat thuman hetlo in gilo mahmah zawlai. Pawlkhat biakna hahkat mahmah, pawlkhat leuleu in ngaihsak vetlo. Ni khat ni ciangin hong bawlpa Pasian mai ah thukhenna tuak tek ding. I nuntakna zia tawh kituakin thu hong kikhen ding cih thei ciat khin zo hi hang.\nHih leitung I nuntak sungin, kum bangzah nungta cih sangin koici nuntak cih thupizaw hi. Lai Siangtho sunga mi thupi tampite’ lakah Mary zong khat in kisim tel hi. Amah Mary pen kum bangzah nungta cih I Lai Siangtho sungah a kigelh lian loh hangin koici nuntak cih Lai Siangtho tungtawn in I thei ding hi.\nLai Siangtho sungah Mary min nei numei 6 om uh hi. Hih teng lakah Bethani khuami Mary pen Lai Siangtho sungah thum vei bek kimu hi (Lk 10:39, Jn 11:39, Jn 12:3). Thumvei bek a kimuh hangin tua thumvei a kimuhna panin Jesu khephung vive ah om citciat hi. Eite zong I nuntakna kisuut kik leh bang phung vive ah ahi diam? Mary’ nuntakna Lai Siangtho in thumvei bek a gelh hangin a nuntak sunga a thupi mahmah thu thum hong lak hi. (i) Mary in Jesu khephung ah A thu ngai hi. (ii) A dahna Jesu khephungah tun hi. (iii) A manpha pen Jesu khephungah pia hi.\nLeitung thu I theih nadingin TV ki-en hi. Radio kingai hi. Newspaper kisim hi. Pasian’ thu I theih nading in bang I en a, bang I ngai a, bang I sim hiam? Mary in Jesu khephung ah tu in “Jesu’ thugente ngai hi,” ci hi. Sun leh zanin Topa’ thu lung ngaingai mite pen Lai Siangtho in thupha ngah ci hi (Late 1:2). Jesu mitsuan gige ni (Heb 12:2) ci hi. Na khete kalsuan thei nawn loin, na pai nading lampi a mial hiam? Pasian’ thu in lam hong lak meivak ahi hi (Late 119:105).\nJesu mun khempeuh ah om ahih manin kiniamkhiatna tawh Lai Siangtho sima Pasian’ thu I lungngaihna pen tuni in eite’ adingin Mary bangin Jesu khephunga tu a, Jesu’ thugente I ngaihna ahi hi. Amen.\nSource: Fellowship News\nPrevious: A thadah mahmah Numei zi in nei kei in\nNext: Malaysia lamzuan in hongzinkhia gunkuang khat kibung


url: =Yangon khuasung kikawmna alemzawding ngimna tawh Uber leh Ooredoo te’n thukimna bawl :: ZOMI DAILY\nposted on 5 February 2018 at 4:59 pm Lomkholna: Myanmar, News, Sawltak, Yangon\nYangon khuasung aom mipite phattuampihding ngimnatawh Uber leh Ooredoo te’n thukimna bawl uh cih Frontier Myanmar pan kiza hi. Uber ihcihpen ihzakzak leh ihtheihtheihsa, Taxi zattang in akizangthei Global Ride-hailing Company khat ahihi. Ooredoo cihzongpen Myanmar gamsung ah Telecoms Operator lianpikhat ahihi.\nHih Uber leh Ooredoo Company nihte’n Yangon khuasung ah kizopna abaihtuamding ngimna tawh sepkhopding in ki thukimna MoU (memorandum of understanding) letmat thuhkhinta uhhi.\nOoredoo Myanmar te’n pulakkhiatna ah hih Partnership Agreement pen abeisa January 30 ni in Yangon khuasung ah thukimna MoU akibawl hi ci’n genkhia uhhi.\nOoredoo Myanmar panin Uber Driver-partners te zatngiatding in atuamdiak in Special Package khat bawl uh cihi. Tua Ooredoo te Special Package azangte’n Uber pen amawkna in ki Browse theiding a, tuaban ah Data, SMS, Voice Call cihtezong Rate atuamin hamphatna ngahding uh cihi.\nHihbang in avaihawmna hangin Uber App azangte’n sum beithuahna omlo in, mawtawsaap te limcitak in kholthei zawding uh a, nuntak khuasakzia lemtang zawding hi.\nMobile Data hang bekbek inzong sumtampi beithei hi. Hih Special Package hangin tampi noptuamding hi ci’n Myanmar gamsung aom Uber’s General Manager asemlaitak ahi Daw Ei Phyu Lwin in genkhia hi.\nOoredoo Myanmar Company ah Chief Executive asem laitak ahi Vikram Sinha inzong hih ki pawlkhopna Strategic Partnership hangin Yangon khuasung aom mpi tampitak in noptuam pihding, nisim khuasung vaksuk vaktohna te ah lemtuam mahmahding in ka lamen uhhi ci’n genkhia hi.\nVietnam, Cambodia, Myanmar gamthum ah Uber’s General Manager asemlaitak ahi Ms. Charity Safford inzong Myanmar gamsungah Uber alutna tangthu pen sepkhopna, pankhopna vive ahihi. Kalutcil un Yangon Government tawh ki semkhawmpah a, tu’n Ooredoo Myanmar tawh ki mapangkhawm hi. Yangon khuasung ah mipite ki thuzakzia leh khuasung vakzia aki lamdang sakding zahdongin ngimna kanei uhhi ci’n genkhia hi.\nUber Company pen USA, San-Francisco pan akipankhia hi a, tulaitak leitung gamtuamtuam akigawm in khuapi 630 Cities ah kizangkhin hi. Myanmar gamsung ah abeisa 2017 April khasung in alut ahihi.\nMore: Penang ah numei nawngkaisak Uber Driver hangin mi 8 kiman khinta\nTulaitak Yangon khuapi sungah Singapore panin akipankhia Grab kici Ride-hailing Company khatzong omkhin hi. Grab Company pen nungkum March khasung in Myanmar gamsung ah akipankhia ahihi. Tuaban ah Myanmar gamsung ahzong Startup Company 2 om a, tuate pen Oway Ride leh Hello Cabs ahihi. Sawltak #zomidaily\nPrevious: Penang ah Durian White Coffee dawnna hangin mi 2 zato tunbeh leuleu\nNext: Alawmnu athahlup khitciangin aluanghawm tawh palik zumah ki ap


url: =ZAM Thupuak :: 19 Jan 20 (Zomi Cup kipan tading) :: ZOMI DAILY\nposted on 21 January 2020 at 11:29 am Lomkholna: Malaysia, News, Refugee, ZAM, Zomi\nZOMI CUP 2020 KIPAN TA DING\nHong tung ding February 20, 2020, ZOMI NAM NI pahtawina I bawl Zomi Cup pen January 25-27, 2020 sung Padang Bola E RRI Sungai Buloh tualpi ah kimawlta ding hi. Tukum Zomi Cup ah khua 13 pan team 14 hong kihel thei uh a, Tuipi khua pan in A leh B in team nih hong ding khia uhhi. Zomi Cup –2020 ah team 14 te Group 4 in kikhen hi. Zomi Cup –2019 hon pawi pen January 25 ni zingsang nai 10:30 AM hun in kipan ding hi.\n***Zomi Cup -2020 ah kimawl ding ahi zongin, a en ding a hong pai ding te ahi zongin zuu khamsa leh zuu thawl, beer bung cih te pua sa in nong pai loh nang uh leh kuncil te peuh mah lampi tung, inn umna kawmte tung cih te ah nong thangsiat loh ding uh zong I kithum phapha hi. Zomi te minam neu hiloin minam picing leh minam lian I hih na kilang sak ni. Hall ahi a, kimawlna mun te ahi zong khat vei nih vei I zat khit ciang hong kideih nawnlo pahpah cih din mun pan in pusuak khia in I hih na peuh ah hong kideih in hong ki it ding leh I minam picing hih na a pulak khia ding ei teng mah I hi a, tua bangmah in I minam hong ki neu muh theih na ding a sem a bawl zong ei teng mah I hih lam ki phawk ciat ni.\nZomi Cup 2019 ah Champion pen Anlangh te hi a, First Runner up pen Ngalzang leh Second Runner up Tuipi khua te ahi uh hi. Zomi Cup 2020 ah kua in Champion hong ngah ding cih a sawt loin kimu ta ding hi.\nPASTOR SASA LE ALAWM TE ZAM ZUM AH HONG HAWH\nKorea Pastor Sasa makaih na tawh Pasian nasem leh cidamna lam a sem siavuan te kikop in ZAM zum ah hong hawh uh a, Malaysia om Zomi te din mun, Kawlgam pan I pai khiatna thu cih bangin thu tampi kikum khawm thei hi.\nTua ban ah sang nau -pangte leh cina pawl khat zong hong vel sak in a kisam bangin hong bawl sak uh hi.\nZomi te thu teng I gen ciangin hong vei mahmah in thungetna zong nasia takin hong neih sak ban ah mailam ah Zomi te ading in a sepnop tuamtuam te uh zong kikupkhopna ki nei thei hi.\nZomi Nam Ni adingin sum leh paai tampi mah kisam a I pan khop ngeina bangmah in tutung zong Khua ki pawl nate panin RM 200 leh biakna Pawlpite panin RM 300 tawh mapang khawm dingin I kizawn hi. Khua kipawlna, Pawlpi bek hi loin mimal mahmah in zong ka minam ni pawi ading kihel nuam ing a ci te zong lungdam takin kisang hi. 2020 ZOMI NAMNI Committee\nMalaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige hi. Hih ZSM ah member na lut na in nang a ding a pia na hikei a, panpihna akisamte a panpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (29) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nA diakdiakin Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktohna ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoihtak telpha in gamta ciat ni.\nLingthuk Khua mi, Yangon ah Mercy Baptist Church ah Senior Pastor asem Rev. Pau Khan Khual in Malaysia ah hong zin sungin Zomite a itna leh a vei na tawh kizui in ZAM zum ah hong hawh in thapiakna leh thungetsak na hong nei thei hi. Topa’n siapa nasepna te ah hong lawhcingsak semsem ta hen.\nNATGUAL (Influenza) TAWH KISAI TANGKO NA\nUNHCR Pan in NATGUAL (Influenza) tawh kisai tangko na ong nei uhhi.\nHih natgual (influenza) natna pen huih dikna lampi (respiratory system) pan in hong lut in a kilawh baih mahmah natna namkhat ahihi.\nHih anuai a dan natna bang in lim hong lah leh zato ah amanlang in kilah pah ding hoih pen hi.\n1. Cisa in 38 C sang tamzawh a hihleh\n2. Ci leh sa na, nungzang khut leh khe na\n3. Khuasik in khua-ul nel kaikai 4. Lutang na\n6. Thabei in gim thapai\n7. Nakbing in naptui tolh den\nHih natna a ngah baih phadiak te\n1. Kum cing nailo naupang te leh uham sa te\n2. Cina don nasem te leh naupang a kepna ah nasem te\n3. Mitampi tawh a om khawm te\n4. Cancer, Zatui zangte, HIV, AIDS dan in pumpi a zawmsak natna a nei te\n5. Zunkhum, sikhum leh awmsung natna a nei te\n6. Naupai te in ngah baih pha diak uh hi.\nHih natna pan kikep kidal theih na dingin\n1. A tungah natna bang kipan in limlahna te a om leh zato ah a manlangin kilak pah in.\n2. Na khut siangtak in sil denin. Na nak, nakam leh na mit te na khut sawpsiang loin lawng/nuai kei in.\n3. Mi tam na mun peel in\nHih natgual natna pan kidalna a hoih pen in\n1. Khut hoih tak leh siangtak in sil den ding\n2. Khuh laitak ahih kei leh sneezing laitak muk leh kam hum ding.\n3. Nak, kam leh mit te khut nin tawh sawk lo hamtang ding\n4. A zenzen in hidan dam loh-na na-neih leh nai 24 sungbang inn ah om in tawlnga hamtang ding.\n5. Damloh laitak in natna kilawh loh na dingin midang tawh kiho, kizom selo ding\n6. A thei zato lam siavuante tawh hoih tak kilak pah ding.\nVaikhat peuh Dot nop a om leh ZAM:03 9226 1926/ 60 16 293 9027\nTUKAL SUNG ZATO LAM BUAIPIH TENG\n1. Ram Mawi Aa (Tahan) Serdang Hospital ah kibuaipih hi.\n2. Dim Niang (Tedim) Sungai Buloh zato ah kibuaipih hi.\n3. Khai Kua Hau (Laaitui) Sungai Buloh zato ah kibuai pih hi.\n1. Cin Za Khai (Suangzang) Bukit Jalil Camp ah kimuh pih thei.\n2. Piang Ngaih Thang (Zangtui) Bukit Jalil Camp ah kimuh pih thei.\n3. Tual Deih Lian (Zozang) PJ Mahkahmah ah kibuai pih\n4. Pau Sian Mang (Zozang) Serdang Lock up ah kimuh pih\n5. Lang Than Thang (Laaitui) Pokok Sena thong ah kimuh pih\n6. Zam Ngaih Sang (Ngalbual) PJ mahkahmah ah buai pih\nPrevious: Tonzang zato ah Solar Power system unit kipia\nNext: Impeachment vai ~ DK Khup


url: =Philippine Tapidawte Muslimte Sal Suak ~ Thu Tatuam (Siyin News)\nPhilippine Tapidawte Muslimte Sal Suak\nWednesday, June 28, 2017 Asean 2 comments\nJune 27, 2017 ni Philippine ngam Marawi khuaah muslim hiamtoaite in tapidawte sal aa man ci hi.\nZawthawkthu taw, muslim biakna sung tum sak in, a uk ngawl tapidaw numeite sia muslim hiamtoaite ii zi tu in teang sak aa, pasalte sia porter kaai uh hi.\nKhua sungah mipi 200,000 bangh awk in, muslimte khutsung ah nipi 5 sung theng zo aa, khua pan amundang in ngaltai tam tatak om zo hi.\nAmundang pan muslimte hiamtoai ahuu zongh nasia peuma in kison aa, sniper le rocket nasia tatak zangh in, mipi sia ngal kisimna sung ngaldalna in zangh ahikom, Philippine kumhpi ngalkapte oltak tum thei ngawl uh aa, vanleang taw bomb bek khiat thei uh hi.\nTuciang dong athi sia 387 cing zo in tua sung pan minautang 27 le kumhpi te sangpan 70 thilaw aa, adangte 300 khawng tu sia muslim hiamtoaite dan in kison hi.\nSrc: teligraph, reuters


url: =Thanuamte'n A Deihna Ngah Hi | Tongsan\nI deihte i ngah nadingin hong thanuam mahmah ta un\nPASIAN in ama nasemte zangin kumpi le uliante kipsak hi. Siampi Samuel in SAUL le David kumpi a suah nadingun sathau nilh hi (1Samuel 10:1; 16:13). Siampi Zadok in Solomon sathau nilh hi (Kumpi-te Masa 1:39). Pasian nasemte tawh khut kilenin Kumpi nasemte khempeuh lawh cingin a mipite cithei uh a, a gam uh zong khangto in kizahtaak mahmah hi. Tu amah bangin USA kiteelna ah a gualzo President a sem dingte zong Pasian’ nasemte’n Lai Siangtho tawh kiciamsak ngiatngiat lai uh hi. Hih munah Pasian’ nasemte’n guptuam paihtuam i neih het loh ding thupi mahmah hi. Migina leh mipi phattuamna ding a sem ngam leh a semzo ding makai Pasian in ong piak nading thu a ngetsak dingte bek i hi hi. A beisa in Party khempeuh in thu hong ngetsak in ci-in hong gen uh a, party deidan het loin, thu ka ngetsak ciat hi. Ahi zongin a gualzo a om bangin, a lawhcing zolo zong om lel hi. Pasian deihsakte’n a ngah hi lel hi. Daniel 4:17 "Amah in a teel peuhpeuh a neupente nangawn kumpi asuaksak thei hi". Teelcing lote zong asep ding om veve lel hi.\nParty khempeuh ah na beh na phung, na khuapih na tuipih, na Pawlpimi le na awkaih kibatpih om dimdiam ahih lam bel thei gige lel in. Kam hoihlo zanin kiko /kinial gawp ding hilo hi. Tutung 2020 kiteelna bang pen Party Candidate a tamzaw "Tuiphum" Pawlpi mi ahi uh hi. Gentehna in Tedim Khuapi sungah Meekuang lui dingte bang ensuk pak hileng!\nPu Hang Khan Lian, CMBC- NLD Pu Gin Kam Lian, CMBC – ZCD Pu Kam Lian Thang, CMBC – CNLD Pu KhaKham, CMBC – CNLD Pu Thang Tuan Pau, SBC – NLD Pu Ai Sian Pau, SBC- CNLD Pu Hang Pi, CMBC – USDP Pu Do Suan Mung, CMBC – NUP Pu Michael Mang Hen Dal, SBC-Yangon – NLD Pu Mung Khan Suan, SBC – UBP Pu Kap Khen Pau, (TBC-Y & Pu Piang Suan Mung, Baptist) Pu Kham Suan Piang,UBP, (Adang tampi zong om lai)\nHih meekuang luidingte in mipi ong kitelkhialh sakloh ding uh thupi mahmah hi. Ei mipite zong kitawng kha het loin i candidate-te mah bangin i lungsim tawngah kitelsiam khinkhian ding kisam hi. A thupi penpen ah Joseph, kumpinu Esther le Nehemiah cihte mah bangin, hong uk Kumpite’ maipha a muzote, gam le minam ading nasem ngam le a semzo dingte thei in i teel siam ding thupi pen hi. Tonzang Tsp., sung banah en pak leng Kumpi uliante’ maipha a ngah Pi Cing Ngaih Mang (ZCD) bangin kizopna lampi (transport) lamah thunei Minister U Khin-Thet, U Win Khaing, U Khan Zaw cihte bang Haiciin khua dong tuuk sungin apaipih manin Tonzang gamah khuaneu tampitak in Kultar-lampi, concrete lampi le suangphah lampi nei zo pah uh ahih manin mipite lungdam mahmah uh hi. Tedim Tsp., ah hih bang dan a hanciamna nei MP kisam mahmah hi.\nLungdampih pahtawi siamni\nPasian’ piak ahih nak le i muan loh pen khat Mee na piakloh pen khat nangawn in hong ngah thei lua lel ding hi. "A tawpkhakna-ah Sangpen Pasian in mihingte kumpi gamte uk a, a teel peuhpeuh kumpi a suak hi ci-in a phawk thei hi" (Daniel 5:21). Mee i pia a, i pia kei zongin a ngah peuhpeuh "Zahtaakna le Lungdampih" ding pen picin vai le pilvai mahmah ahihna thei gige in! Gentehna: Pu Cin Sian Thang le Pu Hau Do Suan’ te a gensia le akoko ki om mawk in hoih hetlo hi. Leitung mihing akicing kua mah omlo hi. Amau thuakzah thuak ngam hetlo ding le amau tuntan tungzo hetlo ding i hih manin "Lungdampih theih zah le i Pahtawi theihzah a Pahtawi dingte hi cih thei gige ni. Ahi zongin ahilo pipi-a kipumphatna gawpna(flattering) bel zang kha kei ni.\nDeidan tuan kei un\nTeelcing MP ngah dingte’n zong mee ong piate le ong pialote cih bangin kuamah ong deidan het kei un (kidawm, ciam teh – ok)! No mee ong pialopi uh teh a ci MP om ngei in kipakta lo hi. Mee nong piak loh uh hang Lampi & Sang ong pia ning a ci om in kinuam mahmah in zong kipaakta lel hi.\nHuaiham leh angsung khualte\nDuhhop huaiham a angsung bek akhualte aw mipi in ong paktalo hi cih na thei gige un! Mipi deih pen khua le tui puah in, mipite’ ading a sep theih zahzah in (sep theihloh bel lam enlo) hanciam a asemte ahi hi. Kei mimal in bel nasemte bek pakta ing! Paunak 12:24 & 27 ah, "Mi thanuamte a vanglian a, a thadahte sila suak hi." Thadahte atup tung ngeilo-a thanuamte in a deih uh ngah hi."ci hi.\nI deihte i ngah nadingin hong thanuam mahmah ta un!\nSource: Rev.Nang Lyan Kap, President of Timothy Bible College and Seminary, Tedim


url: =Khitui kisam lo hi ~ Peter Suumpi :: ZOMI DAILY\nposted on 11 April 2019 at 7:48 am Lomkholna: Article, PeterSuumpi\n“Kidemna te ah khhitui kisam lo hi.” Zatui pilna lam te in thuciin khat nei uh hi. Kum khat sung khat vei zong acina ngei vetlo mi khat pen acina pahpah mi khat sang in azah 6 in cancer ngah baih zaw hi ci hi. Hih pen lamdang ihcih hang in aman ahi hi.\nBiology lam mipil te ii genna ah tuikhuk sung ah ngasa khat bek khia leng nitawm sung bek nungta in ngasa nih le thum khia khawm leng kum khat bang nungta hi ci in gen uh hi. Tua pen ‘kidemna sung’ ah amau ‘nuntak nading tha’ ngah lawh zaw uh hi.\nTuikep te in amau sung aa kihencip sehnel te ahoih mahmah suangngo (pale) asuahsak bang ahi hi.\nNuntakna sung ah zong zawngkhalna, haksatna, kidemna te thahatna in ih khel ding ahi hi. Haksatna ih tuah ciang kahlel tawh hong lempah lo ding hi. Adiakdiak in kidemna khat peuh ah guallelhna ih tuak ciangin lungneu lua in ei le ei ih thanen loh ding kisam hi. Kidemna te ah kitui kisam lo hi.\nGualzawhna ihcih pen guallelhna tampi akigawm ahihlam ih theih ding kisam hi. Agualzo khat in huihsia guahsia athuak zawh kul hi. Zawngkhalna te aphut zawh kul hi. Kidemna ah khuitui cih pen atha nem zaw mite aading bek ahi hi.\nGermamy physics lam mipil Wilhelm Conrad Roentgen pen aneu lai in laipil khat ahi hi. Ahizong in akheltat naupang khat zong ahi hi. Khat vei asangsia khat va ciamnuih bawl kha ahihman sangpan kihawl khia hi. Tan 10 gualzawhna letmat neilo ahihman in university khah theilo hi. Ahizong in ama hanciamna tawh atawpna ah mark sangpi tawh Zurich collage hong kah thei hi.\nSang azawh ciangin ama ii tangthu hangin tua sang ah assistant lecturer asep ding kinial hi. Hatsatna, zawnna te tam veipi atuak hangin Roentgen pen khitui tak khat zong tak ngeilo hi. Lungkia ngeilo hi. Atawntung in mainawt hi. Kum 20 sung ahanciam na ii agah pen Julius Maximilians university ah sang uk siapi hong ngah hi. Tua ban ah X-ray hong mukhia in Physics mipil sung pan Nobel prize ngah masa pen hong suak hi.\nRoentgen in haksatna tampi sung pan kisingkhia in agualzo mi khat hong suak ahi hi. Mi khat peuh in haksatna te athuak zawh nading in lungsim thatang kisam hi. Nuntakna sung ah haksatna kua mah in kipelh theilo hi. Kidemna ah guallelhna aom ngeina ahi hi. Athupi in guallelhna ih tuak laitak in lungkiatna in neilo in mainawt nading thalakna in ih neih zawh bek teh gualzawhna te ih mu zo pan ding hi. Peter Suumpi Source: www.jfffff.com\nPrevious: Lai sim a manphatna (Puteek khatin a tupa tungah gentehna a gen khat)\nNext: Sim in… na khantawn sim in ~ Peter Suumpi\nPhatna Luangkhawm DVD & CD Album thak tangkona